text:
πρόταση για το PEPP έχει την υποστήριξη της Επιτροπής Ρυθμιστικού Ελέγχου η οποία εξέδωσε σχετική θετική γνωμοδότηση στις 22 Μαΐου 2017
 23
 , μετά από μια πρώτη αρνητική γνώμη που εκδόθηκε στις 2 Μαΐου 2017
 24
 . Στις παρατηρήσεις της η Επιτροπή Ρυθμιστικού Ελέγχου υπέδειξε ότι η εκτίμηση επιπτώσεων πρέπει να εστιάσει περισσότερο στην ανάλυση των βασικών χαρακτηριστικών του PEPP, και εξήγησε πώς παραβάλλονται τα χαρακτηριστικά του PEPP με εκείνα των υπαρχόντων ατομικών συνταξιοδοτικών προϊόντων.
 Η Επιτροπή Ρυθμιστικού Ελέγχου ζήτησε επίσης λεπτομερέστερη ποσοτικοποίηση των επιπτώσεων της επιλογής για θέσπιση PEPP και διευκρίνιση των υποκείμενων παραδοχών. Η τελική μορφή της εκτίμησης επιπτώσεων απαντά στα ζητήματα αυτά:
 ·περιγράφοντας αναλυτικά τις διαφορετικές επιλογές για τα χαρακτηριστικά του PEPP·
 ·εξηγώντας πώς αξιοποιούν τα υπάρχοντα ατομικά συνταξιοδοτικά προϊόντα με τον υψηλότερο δείκτη διείσδυσης· και
 ·ποσοτικοποιώντας την πρόσθετη αξία που εκτιμάται ότι θα παραχθεί από τη διάθεση του PEPP στην αγορά των ατομικών συντάξεων και τον αντίκτυπο στις κεφαλαιαγορές.
 Η πρόταση είναι σύμφωνη με τα συμπεράσματα της εκτίμησης επιπτώσεων
 25
 .
 Οι εναλλακτικές λύσεις γενικής πολιτικής που εξετάστηκαν στην εκτίμηση επιπτώσεων περιλάμβαναν τις εξής επιλογές:
 ·μη ανάληψη δράσης σε επίπεδο ΕΕ·
 ·πλαίσιο για το PEPP· ή
 ·εναρμόνιση των εθνικών συστημάτων ατομικής συνταξιοδότησης.
 Στο πλαίσιο της πρώτης λύσης, οι ανεπάρκειες που προσδιορίστηκαν (κατακερματισμός των εθνικών κεφαλαιαγορών, ανεπαρκώς ανεπτυγμένα χαρακτηριστικά των υπαρχόντων ατομικών συνταξιοδοτικών προϊόντων και περιορισμοί στη δυνατότητα διασυνοριακής μεταφοράς και διασυνοριακής παροχής) θα συνέχιζαν να υφίστανται. Απεναντίας, η τρίτη επιλογή θα αντιμετώπιζε αποτελεσματικά αυτές τις ανεπάρκειες. Ωστόσο, αυτό θα προϋπέθετε επίσης εναρμόνιση των εθνικών φορολογικών καθεστώτων για τις ατομικές συντάξεις, γεγονός που θα προϋπέθετε την ομόφωνη στήριξη των κρατών μελών. Επιπροσθέτως, θα συνεπαγόταν σημαντικό κόστος συμμόρφωσης για τους παρόχους: πρώτον, θα πρέπει να αναπροσαρμόσουν όλα τα ατομικά συνταξιοδοτικά προϊόντα τους στο νέο καθεστώς. Επιπλέον, σε συνεχή βάση, το εν λόγω καθεστώς μπορεί να διαφέρει σημαντικά από τα τομεακά καθεστώτα βάσει των οποίων οι πάροχοι διανέμουν τα άλλα χρηματοπιστωτικά προϊόντα τους.
 Η εκτίμηση επιπτώσεων καταλήγει, συνεπώς, ότι η δεύτερη εναλλακτική λύση είναι η προτιμώμενη επιλογή πολιτικής καθώς προσφέρει ένα πρόσθετο εναρμονισμένο πανευρωπαϊκό πλαίσιο το οποίο συμπληρώνει τα υφιστάμενα εθνικά συστήματα και μπορεί να ξεπεράσει τις ανεπάρκειες που διαπιστώθηκαν χρησιμοποιώντας στοχευμένες λύσεις χωρίς υπερβολικό κόστος συμμόρφωσης.
 Το πλαίσιο για το PEPP θα είχε θετικό οικονομικό αντίκτυπο. Σύμφωνα με τη μελέτη της Ernst & Young, θα είχε ως αποτέλεσμα αύξηση του υπό διαχείριση ενεργητικού στην αγορά των ατομικών συνταξιοδοτικών προϊόντων από 0,7 τρισ. EUR σε 2,1 τρισ. EUR έως το 2030 με το PEPP, έναντι 1,4 τρισ. ευρώ χωρίς το PEPP, λαμβάνοντας ως δεδομένη τη χορήγηση φορολογικών κινήτρων στο PEPP.
 Θα είχε επίσης θετικό κοινωνικό αντίκτυπο καθώς θα έδινε τη δυνατότητα σε περισσότερους ανθρώπους να συμπληρώσουν άλλες πηγές συνταξιοδοτικού εισοδήματος με το PEPP και, συνεπώς, να βελτιώσουν την επάρκεια των συντάξεών τους. Πιο συγκεκριμένα, θα είχε μεγαλύτερο αντίκτυπο για τους εργαζομένους σε μη σταθερή απασχόληση, τους αυτοαπασχολούμενους και στους μετακινούμενους εργαζομένους που δεν έχουν επαρκή πρόσβαση, ή δεν έχουν καμία πρόσβαση, στα κρατικά ή επαγγελματικά συνταξιοδοτικά συστήματα. Ο θετικός κοινωνικός αντίκτυπος θα είναι μεγαλύτερος στα κράτη μέλη με περιορισμένη


text:
επιλογή και περιορισμένη χρήση των ατομικών συνταξιοδοτικών προϊόντων έως σήμερα.
 Δεν προσδοκάται ότι θα υπάρξουν σημαντικές περιβαλλοντικές επιπτώσεις, παρά το γεγονός ότι η ενθάρρυνση των παρόχων να συνεκτιμούν περιβαλλοντικά και κοινωνικά ζητήματα και θέματα διακυβέρνησης στο πλαίσιο των επενδύσεών τους (σε σύνδεση με τις απαιτήσεις γνωστοποίησης) μπορεί να έχει θετικό αντίκτυπο σε επίπεδο βιωσιμότητας.
 3.4.Θεμελιώδη δικαιώματα
 Η πρόταση σέβεται τα θεμελιώδη δικαιώματα και τηρεί τις αρχές που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως το δικαίωμα προστασίας των δεδομένων προσωπικού χαρακτήρα, το δικαίωμα της ιδιοκτησίας, την επιχειρηματική ελευθερία, και την αρχή της ισότητας των φύλων. Συμβάλλει στην επίτευξη των στόχων του άρθρου 38 του Χάρτη το οποίο προβλέπει υψηλό επίπεδο προστασίας του καταναλωτή
 4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
 Η παρούσα πρόταση έχει επιπτώσεις στον προϋπολογισμό της ΕΕ. Ειδικότερα, τα πρόσθετα καθήκοντα που ανατίθενται στις ευρωπαϊκές εποπτικές αρχές (ΕΕΑ) θα απαιτήσουν αύξηση των πόρων καθώς και ορισμένες επενδύσεις σε επιχειρησιακό επίπεδο. Στα εν λόγω καθήκοντα περιλαμβάνονται τα εξής:
 ·χορήγηση αδειών στα PEPP·
 ·εκπόνηση πρόσθετων κατευθυντήριων γραμμών· ή
 ·κεντρικό μητρώο για όλα τα PEPP που λαμβάνουν άδεια.
 Εκτιμάται ένα κόστος ύψους 1.000.000 EUR για το 2019, συμπεριλαμβανομένης εφάπαξ επένδυσης σε επιχειρησιακό επίπεδο, ενώ το συνολικό κόστος ως το 2021 θα ανέρχεται συνολικά σε 1.200.000 EUR ετησίως. Στο πλαίσιο της ισχύουσας συμφωνίας συγχρηματοδότησης των ΕΕΑ, το 40% αυτού του ποσού θα συμπεριληφθεί στον προϋπολογισμό της ΕΕ και, ως εξ αυτού, δεν θα υπερβεί αυτό που έχει οριστεί στο τρέχον πολυετές δημοσιονομικό πλαίσιο το οποίο έχει διάρκεια έως το 2020.
 5.ΛΟΙΠΑ ΣΤΟΙΧΕΙΑ
 5.1.Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων
 Μετά την έναρξη ισχύος του κανονισμού, η Επιτροπή θα παρακολουθεί βασικούς ενδιάμεσους δείκτες επιδόσεων όσον αφορά τους στόχους. Στους δείκτες αυτούς περιλαμβάνονται:
 ·η συνολική αξιοποίηση – με βάση το υπό διαχείριση ενεργητικό – των ατομικών συνταξιοδοτικών προϊόντων και η γεωγραφική και τομεακή κατανομή των παρόχων PEPP και των επενδύσεων σε PEPP (στο πλαίσιο του στόχου για αύξηση των επενδύσεων στην ΕΕ και συμβολή στην ολοκλήρωση της Ένωσης Κεφαλαιαγορών)·
 ·ο αριθμός των καταχωρίσεων PEPP και το σχετικό μερίδιο των ατομικών συνταξιοδοτικών προϊόντων (συμπεριλαμβανομένων των εθνικών προϊόντων και του PEPP) ως ποσοστό επί των χρηματοοικονομικών περιουσιακών στοιχείων των νοικοκυριών (στο πλαίσιο του στόχου για βελτίωση των χαρακτηριστικών προϊόντων στην αγορά των ατομικών συντάξεων)· και
 ·ο αριθμός των παρόχων που χρησιμοποιούν διαβατήριο για διασυνοριακή δραστηριότητα και το σχετικό μερίδιο των PEPP με περισσότερα του ενός εθνικά τμήματα σε σύγκριση με το σύνολο των ατομικών συνταξιοδοτικών προϊόντων (στο πλαίσιο του στόχου για αύξηση της διασυνοριακής παροχής και δυνατότητας μεταφοράς των ατομικών συνταξιοδοτικών προϊόντων).
 Τα στοιχεία που συλλέγονται από τις ΕΕΑ θα μπορούσαν συγκεκριμένα να συμβάλουν στην παρακολούθηση των δεικτών επιδόσεων των PEPP.
 Επιπροσθέτως, η Επιτροπή θα αξιολογήσει εάν τα κράτη μέλη συμμορφώθηκαν με τη σύσταση της Επιτροπής για προτιμησιακή φορολογική μεταχείριση του PEPP μέσω της εθνικής νομοθεσίας.
 Η πρόταση προβλέπει αξιολόγηση εντός πέντε ετών από την ημερομηνία εφαρμογής του κανονισμού.
 5.2.Αναλυτική επεξήγηση των επιμέρους διατάξεων της πρότασης
 Ο προτεινόμενος κανονισμός σχετικά με ένα πανευρωπαϊκό ατομικό συνταξιοδοτικό προϊόν περιλαμβάνει 11 κεφάλαια. Εκτός από το πρώτο κεφάλαιο

type: legislation

jurisdiction: EU


text:
(Γενικές διατάξεις) και το τελευταίο κεφάλαιο (Τελικές διατάξεις), η διάρθρωση του κανονισμού ακολουθεί τον κύκλο ζωής του προϊόντος.
 Το κεφάλαιο I περιγράφει τους στόχους του προτεινόμενου κανονισμού, στους οποίους περιλαμβάνονται οι εξής:
 ·συγκέντρωση περισσότερων κεφαλαίων και διοχέτευσή τους σε ευρωπαϊκές μακροπρόθεσμες επενδύσεις στην πραγματική οικονομία·
 ·βελτίωση των χαρακτηριστικών προϊόντος ώστε οι πολίτες να έχουν στη διάθεσή τους ένα απλό, ασφαλές και οικονομικά αποδοτικό ατομικό συνταξιοδοτικό προϊόν έχοντας ταυτόχρονα τη δυνατότητα να επιλέξουν μεταξύ διαφορετικών κατηγοριών παρόχων PEPP· και
 ·ενθάρρυνση της διασυνοριακής παροχής και δυνατότητας μεταφοράς των PEPP.
 Το κεφάλαιο I περιέχει τους ορισμούς σημαντικών εννοιών για τον προτεινόμενο κανονισμό, όπως «πανευρωπαϊκό ατομικό συνταξιοδοτικό προϊόν», «λογαριασμός PEPP», «συνταξιοδοτικές παροχές», «φάση συσσώρευσης», «φάση αποσυσσώρευσης», «πάροχος» και «διανομέας PEPP», «δυνατότητα μεταφοράς του PEPP» και «αλλαγή παρόχων».
 Το άρθρο σχετικά με τους εφαρμοστέους κανόνες εξηγεί την αλληλεπίδραση μεταξύ του προτεινόμενου κανονισμού, των συμβατικών διατάξεων για το PEPP και των εθνικών κανόνων για τη ρύθμιση του αντικειμένου.
 Το κεφάλαιο ΙΙ θεσπίζει την αρχή ότι μόνον χρηματοπιστωτικές επιχειρήσεις οι οποίες κατέχουν ήδη σχετική άδεια σε επίπεδο ΕΕ από τις αρμόδιες αρχές βάσει της εφαρμοστέας τομεακής νομοθετικής πράξης, θα μπορούν να υποβάλλουν αίτηση για άδεια παροχής PEPP (δηλαδή για τη δημιουργία και διανομή τους). Η άδεια παρόχου PEPP, δηλαδή η άδεια χρήσης της σήμανσης «PEPP» για ατομικά συνταξιοδοτικά προϊόντα, θα χορηγείται από μία αρχή της ΕΕ, την ΕΑΑΕΣ. Ο χαρακτηρισμός «PEPP» ή πανευρωπαϊκό ατομικό συνταξιοδοτικό προϊόν» σε σχέση με ένα ατομικό συνταξιοδοτικό προϊόν μπορεί να χρησιμοποιείται μόνον εφόσον η ΕΑΑΕΣ έχει χορηγήσει άδεια για διάθεση του συγκεκριμένου ατομικού συνταξιοδοτικού προϊόντος υπό τον χαρακτηρισμό «PEPP». Υπάρχοντα ατομικά συνταξιοδοτικά προϊόντα είναι δυνατό να μετατραπούν σε PEPP μετά από άδεια της ΕΑΑΕΣ, η οποία πρέπει να συμβουλεύεται την αρμόδια εποπτική αρχή της χρηματοπιστωτικής επιχείρησης προτού αποφασίσει αν θα απορρίψει ή αν θα εγκρίνει την αίτηση της τελευταίας.
 Επίσης, το κεφάλαιο ΙΙ θεσπίζει κανόνες οι οποίοι καθιστούν δυνατή τη διανομή PEPP από χρηματοπιστωτικές επιχειρήσεις άλλες από εκείνες που τα ανέπτυξαν. Αυτό μπορεί να γίνεται από χρηματοπιστωτικές επιχειρήσεις που έχουν λάβει ειδική άδεια για διανομή από τις εθνικές αρμόδιες αρχές τους, από ασφαλιστικούς και αντασφαλιστικούς διαμεσολαβητές, καθώς και από ασφαλιστικούς διαμεσολαβητές που ασκούν ως δευτερεύουσα δραστηριότητα την ασφαλιστική διαμεσολάβηση και είναι εγγεγραμμένοι ως τέτοιοι βάσει της οδηγίας 2016/97/ΕΕ (οδηγία για την ασφαλιστική διανομή).
 Το κεφάλαιο ΙΙΙ καθορίζει την κατανομή των αρμοδιοτήτων μεταξύ των αρμόδιων αρχών του κράτους μέλους καταγωγής και του κράτους μέλους υποδοχής όσον αφορά την εκχώρηση του δικαιώματος ελεύθερης παροχής υπηρεσιών και της ελευθερίας εγκατάστασης στους παρόχους PEPP. Ανταποκρινόμενος στις ανησυχίες ορισμένων κρατών μελών σχετικά με το ενδεχόμενο άνισων όρων ανταγωνισμού μεταξύ των διαφορετικών καθεστώτων προληπτικής εποπτείας στα οποία υπάγονται οι διαφορετικές κατηγορίες δυνητικών παρόχων PEPP, ο «μηχανισμός διαβατηρίου» θα αμβλύνει σε μεγάλο βαθμό τις επιπτώσεις στον ανταγωνισμό των διαφορετικών καθεστώτων προληπτικής εποπτείας, στο μέτρο που στηρίζεται στις αρμόδιες αρχές των κρατών μελών καταγωγής και υποδοχής σε συνδυασμό και με την ανάθεση στην ΕΑΑΕΣ της χορήγησης άδειας για χρήση της «σήμανσης».
 Το κεφάλαιο ΙΙΙ περιλαμβάνει επίσης τις διατάξεις σχετικά με τη δυνατότητα μεταφοράς. Η δυνατότητα αυτή επιτρέπει στους αποταμιευτές PEPP


text:
που αλλάζουν τόπο διαμονής κατοικίας μετακομίζοντας σε άλλο κράτος μέλος να συνεχίσουν να αποταμιεύουν σε PEPP στο οποίο έχουν ήδη ενταχθεί στο αρχικό κράτος μέλος. Σε μια τέτοια περίπτωση, οι αποταμιευτές PEPP δικαιούνται να διατηρήσουν όλα τα πλεονεκτήματα και κίνητρα που συνδέονται με τη συνεχιζόμενη επένδυση στο ίδιο PEPP.
 Ο μηχανισμός πίσω από την υπηρεσία δυνατότητας μεταφοράς προβλέπει τη δημιουργία νέου τμήματος σε κάθε μεμονωμένο λογαριασμό PEPP. Το τμήμα αυτό ανταποκρίνεται στις νομικές απαιτήσεις και προϋποθέσεις για τη χρήση των φορολογικών κινήτρων που ισχύουν σε εθνικό επίπεδο για το PEPP από το κράτος μέλος στο οποίο μετεγκαθίσταται ο αποταμιευτής PEPP. Ο μηχανισμός για το άνοιγμα νέων τμημάτων, τη μεταφορά των σωρευμένων δικαιωμάτων μεταξύ των εν λόγω τμημάτων και την παροχή πληροφοριών σχετικά με αυτή την επιλογή ορίζεται στον προτεινόμενο κανονισμό και ακολουθεί κλιμακωτή προσέγγιση. Στη διάρκεια των πρώτων τριών ετών εφαρμογής του κανονισμού, οι πάροχοι PEPP θα κληθούν να υποβάλουν πληροφορίες σχετικά με τα διαθέσιμα τμήματα. Ακολούθως, οι αποταμιευτές PEPP θα έχουν δικαίωμα να ανοίγουν εθνικά τμήματα που να καλύπτουν τα συστήματα όλων των κρατών μελών.
 Το κεφάλαιο IV επιδιώκει να εξασφαλίσει τη μεγαλύτερη δυνατή διαφάνεια, ιδίως για τους δυνητικούς αποταμιευτές PEPP, όσον αφορά τα χαρακτηριστικά του PEPP. Οι κανόνες διευκρινίζουν συγκεκριμένα ότι όλα τα έγγραφα και οι πληροφορίες σχετικά με το PEPP θα παρέχονται στους δυνητικούς αποταμιευτές PEPP και στους δικαιούχους PEPP ηλεκτρονικά – η ηλεκτρονική διανομή αποτελεί τη βασική επιλογή. Κατόπιν αιτήματος, οι πάροχοι και οι διανομείς PEPP οφείλουν επίσης να παρέχουν τα εν λόγω έγγραφα και πληροφορίες δωρεάν σε σταθερό μέσο.
 Όσον αφορά την παροχή συμβουλών, οι πάροχοι PEPP οφείλουν να διενεργούν έλεγχο καταλληλότητας και συμβατότητας των πιθανών αποταμιευτών PEPP, αν και οι αποταμιευτές μπορεί να αποποιηθούν το δικαίωμά τους για παροχή συμβουλών εφόσον προκρίνουν τη βασική επιλογή.
 Ο ακρογωνιαίος λίθος της παροχής πληροφοριών πριν από τη σύναψη της σύμβασης είναι το έγγραφο βασικών πληροφοριών για το PEPP. Η μορφή, το περιεχόμενο και οι όροι παροχής του περιγράφονται αναλυτικά στον προτεινόμενο κανονισμό.
 Όσον αφορά τις πληροφορίες που παρέχονται κατά τη διάρκεια ισχύος της σύμβασης PEPP, ο πάροχος οφείλει να εκδίδει «δήλωση παροχών PEPP». Σε αυτή περιλαμβάνονται πληροφορίες σχετικά με:
 ·τα σωρευμένα δικαιώματα ή το σωρευμένο κεφάλαιο·
 ·την πλήρη ή μερική εγγύηση στο πλαίσιο του καθεστώτος PEPP· και
 ·κατά περίπτωση, τη φύση της εγγύησης και τους μηχανισμούς για την προστασία των σωρευμένων ατομικών δικαιωμάτων.
 Το κεφάλαιο V πραγματεύεται τη φάση συσσώρευσης του PEPP, συμπεριλαμβανομένων των επενδυτικών κανόνων για τους παρόχους PEPP και τους αποταμιευτές PEPP. Οι διατάξεις που ισχύουν για τους παρόχους PEPP απορρέουν από τον κανόνα της «συνετής διαχείρισης»
 26
 και παρέχουν ένα ασφαλές και αξιόπιστο πλαίσιο για τις επενδυτικές πολιτικές.
 Όσον αφορά τους αποταμιευτές PEPP, πρέπει να τους προσφέρονται έως και πέντε επιλογές από τους παρόχους PEPP, εκ των οποίων η μία είναι η βασική επενδυτική επιλογή που διασφαλίζει ότι ο αποταμιευτής PEPP θα ανακτήσει τουλάχιστον το κεφάλαιο που έχει επενδύσει. Όλες οι επενδυτικές επιλογές πρέπει να σχεδιάζονται από τους παρόχους PEPP με βάση αποδεδειγμένα αποτελεσματικές τεχνικές μετριασμού του κινδύνου που διασφαλίζουν επαρκή προστασία για τους


text:
αποταμιευτές PEPP. Μετά τη σύναψη της σύμβασης PEPP, οι αποταμιευτές PEPP καλούνται να επιλέξουν μια επενδυτική επιλογή και πρέπει να έχουν τη δυνατότητα να αλλάζουν παρόχους χωρίς επιβάρυνση ανά πενταετία κατά τη διάρκεια της φάσης συσσώρευσης.
 Διατίθεται στα κράτη μέλη ένα περιθώριο όσον αφορά όλους τους άλλους όρους που σχετίζονται με τη φάση συσσώρευσης. Στους όρους αυτούς μπορεί να περιλαμβάνονται:
 ·τα όρια ηλικίας για την έναρξη της φάσης συσσώρευσης·
 ·η ελάχιστη διάρκεια της φάσης συσσώρευσης·
 ·το μέγιστο και το ελάχιστο ύψος των εισφορών και της συνέχισής τους· και
 ·οι όροι για την εξαγορά πριν από την ηλικία συνταξιοδότησης σε περίπτωση ιδιαίτερων δυσκολιών.
 Το κεφάλαιο VI θεσπίζει τον μηχανισμό για τον διορισμό θεματοφύλακα στην περίπτωση των καθεστώτων PEPP όπου οι αποταμιευτές PEPP και οι δικαιούχοι PEPP αναλαμβάνουν πλήρως τον επενδυτικό κίνδυνο. Οι διατάξεις καλύπτουν τη φύλαξη των στοιχείων ενεργητικού, τα εποπτικά καθήκοντα του θεματοφύλακα και την ευθύνη του.
 Ο προτεινόμενος κανονισμός ζητεί την καθιέρωση διαδικασιών οι οποίες επιτρέπουν στους πελάτες και σε άλλους ενδιαφερομένους, και ειδικά στις ενώσεις καταναλωτών, να υποβάλλουν καταγγελίες κατά των παρόχων και διανομέων PEPP. Σε όλες τις περιπτώσεις, οι καταγγέλλοντες πρέπει να λαμβάνουν απαντήσεις. Πρέπει επίσης να θεσπιστούν οι κατάλληλοι μηχανισμοί για αμερόληπτες και ανεξάρτητες διαδικασίες υποβολής καταγγελιών και προσφυγής για την επίλυση των διαφορών μεταξύ αποταμιευτών PEPP και παρόχων ή διανομέων PEPP.
 Ο προτεινόμενος κανονισμός περιλαμβάνει τη δυνατότητα των παρόχων PEPP να καλύπτουν τον κίνδυνο θανάτου και άλλους βιομετρικούς κινδύνους.
 Το κεφάλαιο VII θεσπίζει τις διατάξεις για την αλλαγή παρόχων PEPP. Μετά από αίτημα του αποταμιευτή PEPP, τυχόν θετικό υπόλοιπο θα μεταφέρεται από λογαριασμό PEPP τον οποίο διατηρεί ο αποταμιευτής στον μεταφέροντα πάροχο σε νέο λογαριασμό PEPP ο οποίος ανοίγεται στον παραλήπτη πάροχο, ενώ ο πρώτος λογαριασμός PEPP θα κλείνει. Η υπηρεσία αλλαγής λογαριασμού είναι δυνατόν να παρέχεται από παρόχους PEPP που είναι εγκατεστημένοι στο ίδιο κράτος μέλος (εσωτερική αλλαγή λογαριασμού) ή σε διαφορετικά κράτη μέλη (διασυνοριακή αλλαγή λογαριασμού). Προβλέπεται ανώτατο όριο για το σύνολο των προμηθειών και χρεώσεων που επιβάλλει ο μεταφέρων πάροχος PEPP στον αποταμιευτή PEPP για το κλείσιμο του λογαριασμού PEPP που διατηρούσε στον μεταφέροντα πάροχο ο αποταμιευτής PEPP.
 Το κεφάλαιο VIII αφήνει τον καθορισμό των περισσότερων όρων που σχετίζονται με τη φάση αποσυσσώρευσης στη διακριτική ευχέρεια των κρατών μελών – συγκεκριμένα:
 ·τον καθορισμό της ηλικίας συνταξιοδότησης·
 ·την υποχρεωτική σύνδεση μεταξύ συμπλήρωσης της ηλικίας συνταξιοδότησης και έναρξης της φάσης αποσυσσώρευσης·
 ·την ελάχιστη περίοδο ένταξης σε ένα καθεστώς PEPP· και
 ·τη μέγιστη ηλικία πριν από τη συμπλήρωση της ηλικίας συνταξιοδότησης για δυνατότητα ένταξης σε καθεστώς PEPP.
 Όσον αφορά τις μορφές πληρωμής (π.χ. ετήσια πρόσοδος, εφάπαξ ποσά, περιοδικές αναλήψεις), προσφέροντας στους παρόχους PEPP, στους αποταμιευτές PEPP και στους δικαιούχους PEPP τη δυνατότητα να καθορίσουν τη μορφή(-ές) μέσω της σύμβασης, η παρούσα πρόταση επιβάλλει αυτή την ευελιξία στα κράτη μέλη ως υποχρεωτική προϋπόθεση, γεγονός που μπορεί να έχει αντίκτυπο στη διαθεσιμότητα των εθνικών φορολογικών κινήτρων για τα PEPP σε ορισμένα κράτη μέλη.
 Το κεφάλαιο IX διαχωρίζει τις εποπτικές αρμοδιότητες μεταξύ της ΕΑΑΕΣ και των εθνικών αρμόδιων αρχών. Η ΕΑΑΕΣ επωμίζεται την ευθύνη της παρακολούθησης των συνταξιοδοτικών


text:
προγραμμάτων που αναπτύσσονται ή διανέμονται στην επικράτεια της ΕΕ προκειμένου να εξακριβώνει ότι δεν χρησιμοποιούν την χαρακτηρισμό «PEPP» ούτε αφήνουν να εννοηθεί ότι αποτελούν PEPP εκτός εάν τους έχει χορηγηθεί σχετική άδεια βάσει του προτεινόμενου κανονισμού.
 Το κεφάλαιο X περιγράφει ποιες παραβάσεις των διατάξεων του προτεινόμενου κανονισμού μπορεί να επισύρουν κυρώσεις, πώς οι εθνικές αρχές μπορούν να επιβάλλουν αυτές τις κυρώσεις και πώς θα πρέπει να γίνεται η αναφορά των παραβάσεων και των κυρώσεων.
 Το κεφάλαιο XI αναθέτει στην Ευρωπαϊκή Επιτροπή την αρμοδιότητα να εκδίδει κατ' εξουσιοδότηση πράξεις στους ακόλουθους τομείς:
 ·συγκρούσεις συμφερόντων·
 ·αντιπαροχές:
 ·πώληση PEPP με και χωρίς παροχή συμβουλών·
 ·εποπτεία προϊόντων και απαιτήσεις διακυβέρνησης·
 ·παροχή πληροφοριών σχετικά με τη διάρκεια της σύμβασης· και
 ·υποβολή εκθέσεων στις εθνικές αρχές και επενδυτικές επιλογές.
 Η Επιτροπή θα εκδώσει επίσης ρυθμιστικά τεχνικά πρότυπα σχετικά με το περιεχόμενο και την παροχή του εγγράφου βασικών πληροφοριών και θα εφαρμόσει τα τεχνικά πρότυπα σε τυποποιημένο μορφότυπο παρουσίασης για τη δήλωση παροχών PEPP.
 Η Επιτροπή υποχρεούται να αξιολογήσει τον κανονισμό μετά την παρέλευση πέντε ετών από την ημερομηνία έναρξης ισχύος του κανονισμού. Η αξιολόγηση θα εξετάσει τον τρόπο λειτουργίας των κανόνων του και την εμπειρία που αποκομίστηκε από την εφαρμογή τους, το βαθμό χρήσης του χαρακτηρισμού «PEPP» από τους παρόχους PEPP, τη γεωγραφική και τομεακή κατανομή των παρόχων PEPP και των επενδύσεων σε PEPP, τον αντίκτυπο του παρόντος κανονισμού στην αγορά ατομικών συντάξεων, την καταλληλότητα των απαιτήσεων πληροφοριών βάσει του κεφαλαίου IV, τη σκοπιμότητα της συμπλήρωσης του παρόντος κανονισμού με διατάξεις που αφορούν κίνητρα για επενδύσεις σε PEPP, την ύπαρξη τυχόν εμποδίων που μπορεί να έχουν εμποδίσει τις επενδύσεις σε ατομικά συνταξιοδοτικά προϊόντα με τον χαρακτηρισμό «PEPP», περιλαμβανομένου του αντικτύπου άλλων νομοθετημάτων της Ένωσης για τους αποταμιευτές PEPP, το ύψος των τελών και επιβαρύνσεων που απαιτούνται από τους παρόχους PEPP για το άνοιγμα νέων τμημάτων εντός των ατομικών λογαριασμών PEPP των αποταμιευτών PEPP, καθώς και τον αντίκτυπο των αποφάσεων για επενδύσεις σχετικές με PEPP σε περιβαλλοντικούς και κοινωνικούς παράγοντες και παράγοντες διακυβέρνησης.
 2017/0143 (COD)
 Πρόταση
 ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP)
 (Κείμενο που παρουσιάζει ενδιαφέρον για τον ΕΟΧ)
 ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 114,
 Έχοντας υπόψη την πρόταση της Ευρωπαϊκής Επιτροπής,
 Μετά από διαβίβαση του σχεδίου νομοθετικής πράξης στα εθνικά κοινοβούλια,
 Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
 27
 ,
 Αποφασίζοντας σύμφωνα με τη συνήθη νομοθετική διαδικασία,
 Εκτιμώντας τα ακόλουθα:
 (1)Τα νοικοκυριά της ΕΕ συγκαταλέγονται στους μεγαλύτερους αποταμιευτές παγκοσμίως, αλλά ο μεγάλος όγκος αυτών των αποταμιεύσεων βρίσκονται σε τραπεζικούς λογαριασμούς με βραχυπρόθεσμη λήξη. Η αύξηση των επενδύσεων στις κεφαλαιαγορές μπορεί να συμβάλει στην αντιμετώπιση των προκλήσεων που δημιουργεί η γήρανση του πληθυσμού και τα χαμηλά επιτόκια.
 (2)Οι ατομικές συντάξεις είναι σημαντικές για τη σύνδεση των μακροπρόθεσμων αποταμιευτών με μακροπρόθεσμες επενδυτικές ευκαιρίες. Μια μεγαλύτερη, ευρωπαϊκή αγορά για τις ατομικές συντάξεις θα αυξήσει επίσης την εισροή κεφαλαίων για τους θεσμικούς επενδυτές και για επενδύσεις στην πραγματική οικονομία.


text:
(3)Σήμερα, η λειτουργία της εσωτερικής αγοράς για τις ατομικές συντάξεις συναντά εμπόδια λόγω του μεγάλου κατακερματισμού μεταξύ των εθνικών αγορών και της περιορισμένης δυνατότητας μεταφοράς των ατομικών συνταξιοδοτικών προϊόντων. Αυτό μπορεί να δημιουργεί δυσκολίες στην άσκηση των βασικών ελευθεριών των πολιτών της Ένωσης. Μπορεί, π.χ., να μην έχουν τη δυνατότητα να δεχθούν μια θέση εργασίας ή να συνταξιοδοτηθούν σε άλλο κράτος μέλος. Επίσης, η δυνατότητα των παρόχων να ασκούν την ελευθερία εγκατάστασης και την ελεύθερη παροχή υπηρεσιών περιορίζεται λόγω της μη τυποποίησης των υπαρχόντων ατομικών συνταξιοδοτικών προϊόντων.
 (4)Η Ένωση Κεφαλαιαγορών (CMU) θα συμβάλει στην κινητοποίηση κεφαλαίων στην Ευρώπη και στη διοχέτευσή τους σε όλες τις εταιρείες, συμπεριλαμβανομένων των μικρομεσαίων επιχειρήσεων, σε έργα υποδομής και σε μακροπρόθεσμα βιώσιμα έργα που χρειάζονται τα κεφάλαια για να επεκταθούν και να δημιουργήσουν θέσεις εργασίας. Ένας από τους βασικούς στόχους της Ένωσης Κεφαλαιαγορών είναι η αύξηση των επενδύσεων και των επιλογών για τους θεσμικούς επενδυτές μέσω της καλύτερης αξιοποίησης των ευρωπαϊκών αποταμιεύσεων.
 (5)Όπως προανήγγειλε στο σχέδιο δράσης για την οικοδόμηση Ένωσης Κεφαλαιαγορών
 28
 τον Σεπτέμβριο 2015, «η Επιτροπή θα εκτιμήσει τη σκοπιμότητα ενός πλαισίου πολιτικής για την καθιέρωση μιας επιτυχημένης ευρωπαϊκής αγοράς για απλές, αποδοτικές και ανταγωνιστικές ατομικές συντάξεις, και ότι θα προσδιορίσει εάν είναι απαραίτητη νομοθεσία της ΕΕ για την στήριξη της αγοράς αυτής.»
 (6)Στο ψήφισμά του της 19ης Ιανουαρίου 2016
 29
 , το Ευρωπαϊκό Κοινοβούλιο υπογράμμισε ότι «πρέπει να ενθαρρυνθεί ένα περιβάλλον που θα προωθεί τα καινοτόμα χρηματοοικονομικά προϊόντα, δημιουργώντας περισσότερη ποικιλομορφία και οφέλη για την πραγματική οικονομία και παρέχοντας ενισχυμένα κίνητρα για επενδύσεις, και το οποίο θα μπορεί επίσης να συμβάλει στην εξασφάλιση επαρκών, ασφαλών και βιώσιμων συντάξεων, όπως, παραδείγματος χάριν, το πανευρωπαϊκό συνταξιοδοτικό προϊόν (PEPP)[, με απλή και διαφανή σχεδίαση]».
 (7)Στα συμπεράσματά του της 28ης Ιουνίου 2016
 30
 , το Ευρωπαϊκό Συμβούλιο ζήτησε «ταχεία και αποφασιστική πρόοδο για τη διευκόλυνση της πρόσβασης των επιχειρήσεων στη χρηματοδότηση και τη στήριξη των επενδύσεων στην πραγματική οικονομία, προωθώντας το θεματολόγιο της Ένωσης Κεφαλαιαγορών».
 (8)Στην ανακοίνωση της 14ης Σεπτεμβρίου 2016 με τίτλο «Ένωση Κεφαλαιαγορών - Επιτάχυνση των μεταρρυθμίσεων»
 31
 , η Επιτροπή προανήγγειλε ότι «θα εξετάσει προτάσεις για ένα απλό, αποτελεσματικό και ανταγωνιστικό ενωσιακό ατομικό συνταξιοδοτικό προϊόν [..] Οι επιλογές που εξετάζονται περιλαμβάνουν πιθανή νομοθετική πρόταση που θα μπορούσε να υποβληθεί το 2017.»
 (9)Στην ανακοίνωσή της με τίτλο «ενδιάμεση επανεξέταση του σχεδίου δράσης για την Ένωση Κεφαλαιαγορών»
 32
 , η Επιτροπή προανήγγειλε «[ν]ομοθετική πρόταση για ένα πανευρωπαϊκό ατομικό συνταξιοδοτικό προϊόν (PEPP), έως το τέλος Ιουνίου του 2017. Αυτή η πρόταση θα θέσει τα θεμέλια για μια ασφαλέστερη, πιο αποτελεσματική ως προς το κόστος και διαφανή αγορά οικονομικά προσιτών και εθελοντικών ατομικών συνταξιοδοτικών αποταμιεύσεων, των οποίων η διαχείριση θα μπορεί να γίνεται σε πανευρωπαϊκό επίπεδο. Θα συμβάλει στην κάλυψη των αναγκών των ατόμων που επιθυμούν να ενισχύσουν τις συνταξιοδοτικές αποταμιεύσεις τους, στην αντιμετώπιση της δημογραφικής πρόκλησης, στη συμπλήρωση των υφιστάμενων συνταξιοδοτικών προϊόντων και συστημάτων, και στην υποστήριξη της αποτελεσματικότητας των ατομικών συντάξεων ως προς το κόστος, προσφέροντας ικανοποιητικές ευκαιρίες για τη μακροπρόθεσμη επένδυση των ατομικών συντάξεων».
 (10)Στο πλαίσιο των ατομικών συνταξιοδοτικών προϊόντων, η ανάπτυξη ενός PEPP


text:
θα συμβάλει στην αύξηση των επιλογών για συνταξιοδοτική αποταμίευση και στη δημιουργία μιας ενωσιακής αγοράς για τους παρόχους PEPP. Θα προσφέρει στα νοικοκυριά καλύτερες επιλογές για την κάλυψη των συνταξιοδοτικών τους στόχων.
 (11)Ένα νομοθετικό πλαίσιο για ένα PEPP θα θέσει τα θεμέλια για μια αποδοτική αγορά οικονομικά προσιτών και εθελοντικών επενδύσεων οι οποίες θα συνδέονται σύνδεση με τη συνταξιοδότηση και των οποίων η διαχείριση θα μπορεί να γίνεται σε πανευρωπαϊκό επίπεδο. Συμπληρώνοντας τα υφιστάμενα συνταξιοδοτικά προϊόντα και προγράμματα, θα συμβάλει στην κάλυψη των αναγκών των ατόμων που επιθυμούν να ενισχύσουν την επάρκεια των συνταξιοδοτικών αποταμιεύσεών τους, στην αντιμετώπιση της δημογραφικής πρόκλησης και στην παροχή μιας δυναμικής νέας πηγής ιδιωτικών κεφαλαίων για μακροπρόθεσμες επενδύσεις. Το πλαίσιο αυτό δεν πρόκειται να αντικαταστήσει ή να εναρμονίσει τα υφιστάμενα εθνικά ατομικά συνταξιοδοτικά προγράμματα.
 (12)Ο κανονισμός εναρμονίζει μια δέσμη βασικών χαρακτηριστικών για το PEPP, τα οποία άπτονται βασικών πτυχών όπως η διανομή, η επενδυτική πολιτική, η αλλαγή παρόχων, η διασυνοριακή παροχή ή τη δυνατότητα μεταφοράς. Η εναρμόνιση αυτών των βασικών χαρακτηριστικών θα έχει ως αποτέλεσμα πιο ισότιμους όρους ανταγωνισμού για τους παρόχους ατομικών συντάξεων εν γένει και θα συμβάλει στην ολοκλήρωση της Ένωσης Κεφαλαιαγορών και στην ολοκλήρωση της εσωτερικής αγοράς για τις ατομικές συντάξεις. Θα συμβάλει στη δημιουργία ενός εν πολλοίς τυποποιημένου πανευρωπαϊκού προϊόντος, διαθέσιμου σε όλα τα κράτη μέλη, το οποίο θα επιτρέψει στους καταναλωτές να επωφεληθούν πλήρως της εσωτερικής αγοράς μεταφέροντας τα συνταξιοδοτικά δικαιώματά τους στο εξωτερικό και προσφέροντας ευρύτερη επιλογή μεταξύ διαφόρων κατηγοριών παρόχων, συμπεριλαμβανομένης της διασυνοριακής διάστασης. Ως συνέπεια του γεγονότος ότι θα υπάρχουν λιγότερα εμπόδια στην παροχή συνταξιοδοτικών υπηρεσιών μεταξύ των κρατών, ένα πανευρωπαϊκό ατομικό συνταξιοδοτικό προϊόν θα αυξήσει τον ανταγωνισμό μεταξύ των παρόχων σε πανευρωπαϊκή βάση και θα δημιουργήσει οικονομίες κλίμακας που θα ωφελήσουν τους αποταμιευτές.
 (13)Το άρθρο 114 ΣΛΕΕ προβλέπει την έκδοση πράξεων τόσο υπό μορφή κανονισμών όσο και οδηγιών. Προτιμήθηκε η έκδοση κανονισμού δεδομένου ότι θα είναι άμεσα εφαρμοστέος σε όλα τα κράτη μέλη. Ως εκ τούτου ο κανονισμός θα συμβάλει στην ταχύτερη αξιοποίηση του PEPP και θα βοηθήσει να αντιμετωπιστεί πιο άμεσα η ανάγκη για αύξηση της συνταξιοδοτικής αποταμίευσης και των συναφών επενδύσεων στο πλαίσιο της Ένωσης Κεφαλαιαγορών. Επειδή ο παρών κανονισμός εναρμονίζει τα βασικά χαρακτηριστικά των PEPP, τα χαρακτηριστικά αυτά δεν απαιτείται να υπόκεινται σε επιμέρους εθνικούς κανόνες και, συνεπώς, ο κανονισμός φαίνεται να ενδείκνυται περισσότερο από την οδηγία στην προκειμένη περίπτωση. Αντιθέτως, τα χαρακτηριστικά που δεν εμπίπτουν στο πεδίο εφαρμογής του κανονισμού (π.χ. οι προϋποθέσεις για τη φάση συσσώρευσης) υπόκεινται στους εθνικούς κανόνες.
 (14)Οι πάροχοι PEPP θα πρέπει να έχουν πρόσβαση σε ολόκληρη την αγορά της Ένωσης με μία ενιαία άδεια προϊόντος την οποία θα εκδίδει η Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ), με βάση ενιαία δέσμη κανόνων.
 (15)Το ενιαίο διαβατήριο PEPP θα διασφαλίζει τη δημιουργία μιας ενιαίας αγοράς για το PEPP.
 (16)Προκειμένου να διασφαλιστεί η υψηλή ποιότητα της υπηρεσίας και αποτελεσματική προστασία των καταναλωτών, τα κράτη μέλη καταγωγής και υποδοχής θα πρέπει να συνεργάζονται στενά στην επιβολή των υποχρεώσεων που καθορίζονται στον παρόντα κανονισμό. Όταν οι πάροχοι ή οι διανομείς PEPP ασκούν


text:
τη δραστηριότητά τους σε διαφορετικά κράτη μέλη στο πλαίσιο της ελεύθερης παροχής υπηρεσιών, η αρμόδια αρχή του κράτους μέλους καταγωγής θα πρέπει να είναι υπεύθυνη για τη διασφάλιση της συμμόρφωσης προς τις υποχρεώσεις που καθορίζονται στον παρόντα κανονισμό, λόγω των πιο στενών δεσμών της με τον πάροχο PEPP. Με στόχο να επιτευχθεί δίκαιη κατανομή ευθυνών μεταξύ των αρμόδιων αρχών από τα κράτη μέλη καταγωγής και υποδοχής, σε περίπτωση κατά την οποία υποπέσουν στην αντίληψη της αρμόδιας αρχής κράτους μέλους υποδοχής παραβάσεις υποχρεώσεων εντός της επικράτειάς του, η αρχή αυτή θα πρέπει να ενημερώνει την αρμόδια αρχή του κράτους μέλους καταγωγής η οποία θα πρέπει τότε να υποχρεούται να λάβει τα κατάλληλα μέτρα. Πέραν αυτού, η αρμόδια αρχή του κράτους μέλους υποδοχής θα πρέπει να έχει το δικαίωμα να παρέμβει εάν το κράτος μέλος καταγωγής δεν λάβει τα κατάλληλα μέτρα ή εάν τα ληφθέντα μέτρα δεν επαρκούν.
 (17)Σε περίπτωση ίδρυσης υποκαταστήματος ή μόνιμης παρουσίας σε άλλο κράτος μέλος, είναι σκόπιμο να κατανέμεται η ευθύνη για την επιβολή των κανόνων μεταξύ κράτους μέλους καταγωγής και κράτους μέλους υποδοχής. Ενώ η ευθύνη για τη συμμόρφωση προς τις υποχρεώσεις που αφορούν τη δραστηριότητα στο σύνολό της — όπως οι κανόνες για τις επαγγελματικές απαιτήσεις — θα πρέπει να παραμείνει στην αρμόδια αρχή του κράτους μέλους καταγωγής υπό το ίδιο καθεστώς όπως στην περίπτωση παροχής υπηρεσιών, η αρμόδια αρχή του κράτους μέλους υποδοχής θα πρέπει να αναλάβει την ευθύνη επιβολής των κανόνων για τις απαιτήσεις ενημέρωσης και τη διεξαγωγή της δραστηριότητας σε σχέση με τις υπηρεσίες που παρέχονται εντός της επικράτειάς του. Ωστόσο, σε περίπτωση κατά την οποία υποπέσουν στην αντίληψη της αρμόδιας αρχής κράτους μέλους υποδοχής παραβάσεις υποχρεώσεων εντός της επικράτειάς του σε σχέση με τις οποίες ο παρών κανονισμός δεν αναθέτει την ευθύνη στο κράτος μέλος υποδοχής, η στενή συνεργασία επιτάσσει ότι η αρχή αυτή θα πρέπει να ενημερώνει την αρμόδια αρχή του κράτους μέλους καταγωγής ώστε η τελευταία να λάβει τα κατάλληλα μέτρα. Τούτο αφορά ιδιαίτερα παραβάσεις των κανόνων για την καλή φήμη, τις επαγγελματικές γνώσεις και τις απαιτήσεις για ικανότητες. Πέραν αυτού, με γνώμονα την προστασία των καταναλωτών, η αρμόδια αρχή του κράτους μέλους υποδοχής θα πρέπει να έχει το δικαίωμα να παρέμβει εάν το κράτος μέλος καταγωγής δεν λάβει τα κατάλληλα μέτρα ή εάν τα ληφθέντα μέτρα δεν επαρκούν.
 (18)Οι αρμόδιες αρχές των κρατών μελών θα πρέπει να έχουν στη διάθεσή τους όλα τα μέσα που είναι αναγκαία για να εξασφαλίζεται η ομαλή άσκηση των δραστηριοτήτων των παρόχων και των διανομέων PEPP σε όλη την Ένωση, είτε αυτές ασκούνται σύμφωνα με την ελευθερία εγκατάστασης είτε σύμφωνα με την ελεύθερη παροχή υπηρεσιών. Προκειμένου να εξασφαλιστεί η αποτελεσματικότητα της εποπτείας, όλες οι ενέργειες των αρμόδιων αρχών θα πρέπει να είναι ανάλογες με τη φύση, την έκταση και την πολυπλοκότητα των κινδύνων που είναι σύμφυτοι με τις δραστηριότητες του συγκεκριμένου παρόχου ή διανομέα, ανεξάρτητα από τη σημασία του συγκεκριμένου παρόχου ή διανομέα για τη συνολική χρηματοπιστωτική σταθερότητα της αγοράς.
 (19)Η πανευρωπαϊκή διάσταση του PEPP μπορεί να αναπτυχθεί όχι μόνο στο επίπεδο του παρόχου,


text:
μέσω των δυνατοτήτων για διασυνοριακή δραστηριότητά του, αλλά και στο επίπεδο του αποταμιευτή PEPP – μέσω της δυνατότητας μεταφοράς του PEPP, συμβάλλοντας έτσι στην προστασία των ατομικών συνταξιοδοτικών δικαιωμάτων των προσώπων που ασκούν το δικαίωμα της ελεύθερης κυκλοφορίας δυνάμει των άρθρων 21 και 45 ΣΛΕΕ. Η δυνατότητα μεταφοράς συνίσταται στη δυνατότητα ενός αποταμιευτή PEPP να μην αλλάξει πάροχο PEPP σε περίπτωση μετεγκατάστασής του σε άλλο κράτος μέλος, ενώ η αλλαγή παρόχου PEPP δεν συνεπάγεται κατ' ανάγκη αλλαγή τόπου διαμονής.
 (20)Ένα PEPP θα πρέπει να περιλαμβάνει εθνικά τμήματα, καθένα εκ των οποίων συνδυάζει χαρακτηριστικά των ατομικών συνταξιοδοτικών προϊόντων τα οποία καθιστούν τις εισφορές στο PEPP επιλέξιμες για χορήγηση φορολογικών κινήτρων. Στο επίπεδο του μεμονωμένου αποταμιευτή PEPP, ένα πρώτο τμήμα θα πρέπει να δημιουργείται με το άνοιγμα ενός PEPP.
 (21)Με στόχο την ομαλή μετάβαση για τους παρόχους PEPP, η υποχρέωση παροχής PEPP που περιλαμβάνουν τμήματα για κάθε κράτος μέλος θα έχει εφαρμογή τρία έτη μετά την έναρξη ισχύος του παρόντος κανονισμού. Ωστόσο, όταν διαθέτει ένα PEPP στην αγορά, ο πάροχος πρέπει να παρέχει πληροφορίες σχετικά με τα εθνικά τμήματα που είναι άμεσα διαθέσιμα, ώστε να αποφευχθεί ενδεχόμενη παραπλάνηση των καταναλωτών.
 (22)Λαμβάνοντας υπόψη τη φύση του συνταξιοδοτικού προγράμματος που έχει θεσπιστεί και τον παρεπόμενο διοικητικό φόρτο, οι πάροχοι και οι διανομείς PEPP θα πρέπει να παρέχουν σαφείς και επαρκείς πληροφορίες στους δυνητικούς αποταμιευτές PEPP και στους δικαιούχους PEPP για την τεκμηρίωση των αποφάσεών τους σχετικά με τη συνταξιοδότησή τους. Για τον ίδιο λόγο, οι πάροχοι και οι διανομείς PEPP θα πρέπει επίσης να διασφαλίζουν υψηλό επίπεδο διαφάνειας στο σύνολο των διάφορων φάσεων ενός καθεστώτος, οι οποίες περιλαμβάνουν τη φάση προ της ένταξης, τη συμμετοχή (συμπεριλαμβανομένης της φάσης προ της συνταξιοδότησης) και τη φάση μετά τη συνταξιοδότηση. Ειδικότερα, θα πρέπει να παρέχονται πληροφορίες σχετικά με τα σωρευμένα συνταξιοδοτικά δικαιώματα, τα προβλεπόμενα επίπεδα συνταξιοδοτικών παροχών, τους κινδύνους και τις εγγυήσεις καθώς και τα έξοδα. Όταν τα προβλεπόμενα επίπεδα συνταξιοδοτικών παροχών βασίζονται σε οικονομικά σενάρια, οι εν λόγω πληροφορίες θα πρέπει να περιλαμβάνουν επίσης δυσμενές σενάριο που θα πρέπει να είναι ακραίο αλλά εύλογο.
 (23)Προτού ενταχθούν σε ένα καθεστώς PEPP, οι υποψήφιοι αποταμιευτές PEPP θα πρέπει να λαμβάνουν όλες τις απαραίτητες πληροφορίες προκειμένου να προβούν σε τεκμηριωμένη επιλογή.
 (24)Με στόχο τη μεγαλύτερη δυνατή διαφάνεια του προϊόντος, για να μπορούν να διανέμουν τα προϊόντα που αναπτύσσουν στους αποταμιευτές PEPP οι παραγωγοί PEPP θα πρέπει να συντάσσουν το έγγραφο βασικών πληροφοριών PEPP. Θα πρέπει επίσης να είναι υπεύθυνοι για την ακρίβεια του εγγράφου βασικών πληροφοριών PEPP. Το έγγραφο βασικών πληροφοριών PEPP θα πρέπει να αντικαταστήσει και να προσαρμόσει το έγγραφο βασικών πληροφοριών για συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση δυνάμει του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου
 33
 που δεν θα είναι υποχρεωτικό για τα PEPP.
 (25)Προκειμένου να διασφαλιστούν η ευρεία διάδοση και η διαθεσιμότητα των εγγράφων βασικών πληροφοριών PEPP, ο παρών κανονισμός θα πρέπει να προβλέπει τη δημοσίευση, εκ μέρους του παραγωγού PEPP, των εγγράφων βασικών πληροφοριών PEPP στον δικτυακό τόπο του.
 (26)Ήδη αναπτύσσονται εργαλεία αριθμητικού υπολογισμού


text:
συνταξιοδοτικών προϊόντων σε εθνικό επίπεδο. Ωστόσο, για να είναι τα εργαλεία αριθμητικού υπολογισμού όσο το δυνατόν πιο χρήσιμα για τους καταναλωτές, θα πρέπει να καλύπτουν το κόστος και τις αμοιβές που χρεώνουν οι διάφοροι παραγωγοί PEPP, καθώς και οποιοδήποτε περαιτέρω κόστος ή αμοιβές χρεώνονται από διαμεσολαβητές ή άλλους κρίκους της επενδυτικής αλυσίδας που δεν έχουν ήδη συμπεριληφθεί από τους παραγωγούς PEPP.
 (27)Οι λεπτομέρειες των πληροφοριών που πρέπει να περιλαμβάνονται στο έγγραφο βασικών πληροφοριών PEPP εκτός των στοιχείων που περιλαμβάνονται ήδη στο έγγραφο βασικών πληροφοριών που αφορά συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση δυνάμει του κανονισμού (ΕΕ) αριθ. 1286/2014 και η παρουσίαση των πληροφοριών αυτών θα πρέπει να εναρμονιστούν περαιτέρω με τα ρυθμιστικά τεχνικά πρότυπα που θεσπίζονται με τον κατ' εξουσιοδότηση κανονισμό της Επιτροπής, της 8ης Μαρτίου 2017
 34
 , λαμβάνοντας υπόψη την υφιστάμενη και την υπό εξέλιξη έρευνα σχετικά με τη συμπεριφορά των καταναλωτών, καθώς και τα αποτελέσματα των δοκιμών σχετικά με την αποτελεσματικότητα των διάφορων τρόπων παρουσίασης των πληροφοριών στους καταναλωτές.
 (28)Το έγγραφο βασικών πληροφοριών PEPP θα πρέπει να είναι σαφώς διακριτό και να διαχωρίζεται από όλες τις διαφημιστικές ανακοινώσεις.
 (29)Οι πάροχοι PEPP θα πρέπει να καταρτίζουν δήλωση συνταξιοδοτικών παροχών απευθυνόμενη στους αποταμιευτές PEPP, προκειμένου να τους παρέχουν βασικές εξατομικευμένες και γενικού χαρακτήρα πληροφορίες σχετικά με το καθεστώς PEPP και να διασφαλίσουν τη διαρκή ενημέρωση σχετικά με αυτό. Η δήλωση συνταξιοδοτικών παροχών θα πρέπει να είναι σαφής και κατανοητή και να περιέχει σχετικές και κατάλληλες πληροφορίες, ώστε να διευκολύνεται η κατανόηση των συνταξιοδοτικών δικαιωμάτων διαχρονικά και μεταξύ καθεστώτων και να εξυπηρετείται η κινητικότητα του εργατικού δυναμικού.
 (30)Οι πάροχοι PEPP θα πρέπει να ενημερώνουν τους αποταμιευτές PEPP εγκαίρως πριν από τη συνταξιοδότησή τους σχετικά με τις επιλογές πληρωμής. Εάν η συνταξιοδοτική παροχή δεν καταβάλλεται ως ισόβια ετήσια πρόσοδος, τα μέλη που πλησιάζουν τη συνταξιοδότηση θα πρέπει να λαμβάνουν πληροφορίες σχετικά με τα διαθέσιμα προϊόντα καταβολής των παροχών, ώστε να διευκολύνεται ο χρηματοοικονομικός προγραμματισμός της συνταξιοδότησης.
 (31)Κατά τη φάση καταβολής των συνταξιοδοτικών παροχών, οι δικαιούχοι PEPP θα πρέπει να συνεχίζουν να λαμβάνουν πληροφορίες σχετικά με τις παροχές και τις αντίστοιχες επιλογές πληρωμής που διαθέτουν. Αυτό έχει ιδιαίτερη σημασία όταν οι δικαιούχοι PEPP επωμίζονται σημαντικό μέρος του επενδυτικού κινδύνου κατά τη φάση πληρωμής. Οι δικαιούχοι PEPP θα πρέπει επίσης να ενημερώνονται για οποιαδήποτε μείωση του ύψους των οφειλόμενων παροχών, πριν από την εφαρμογή της μείωσης, αφού έχει ληφθεί η απόφαση που θα προκαλέσει τη μείωση. Για λόγους βέλτιστης πρακτικής, συνιστάται στους παρόχους PEPP να συμβουλεύονται τους δικαιούχους PEPP πριν από τη λήψη οποιασδήποτε απόφασης αυτού του είδους.
 (32)Για να προστατευθούν επαρκώς τα δικαιώματα των αποταμιευτών PEPP και των δικαιούχων PEPP, οι πάροχοι PEPP θα πρέπει να είναι σε θέση να επιλέξουν κατανομή των στοιχείων του ενεργητικού τους ανάλογη με τη συγκεκριμένη φύση και διάρκεια των στοιχείων του παθητικού τους. Κατά συνέπεια, απαιτείται αποτελεσματική εποπτεία καθώς και μια προσέγγιση των επενδυτικών κανόνων που να προσφέρει στους παρόχους PEPP επαρκές περιθώριο ελιγμών για να αποφασίζουν ως προς την ασφαλέστερη και αποτελεσματικότερη επενδυτική πολιτική, υποχρεώνοντάς τους ταυτόχρονα να κινούνται


text:
με σύνεση. Συνεπώς, η τήρηση του κανόνα της «συνετής διαχείρισης» επιβάλλει μια επενδυτική πολιτική που να ανταποκρίνεται στην πελατειακή διάρθρωση του εκάστοτε παρόχου PEPP.
 (33)Με τη θέσπιση του κανόνα «της συνετής διαχείρισης» ως βασικής αρχής για τις επενδύσεις κεφαλαίου, καθώς και με την εξασφάλιση στους παρόχους PEPP της δυνατότητας διασυνοριακής δραστηριότητας, ενθαρρύνεται ο αναπροσανατολισμός της αποταμίευσης προς τον τομέα των ατομικών συνταξιοδοτικών παροχών και προάγεται κατ' αυτόν τον τρόπο η οικονομική και κοινωνική πρόοδος.
 (34)Ο παρών κανονισμός θα πρέπει να εξασφαλίζει στους παρόχους PEPP το κατάλληλο επίπεδο επενδυτικής ελευθερίας. Ως εξαιρετικά μακροπρόθεσμοι επενδυτές με χαμηλό κίνδυνο ρευστότητας, οι πάροχοι PEPP είναι σε θέση να συμβάλουν στην ανάπτυξη της Ένωσης Κεφαλαιαγορών επενδύοντας σε μη ευχερώς ρευστοποιήσιμα στοιχεία ενεργητικού, όπως οι μετοχές, και σε άλλα μέσα με μακροπρόθεσμα οικονομικά χαρακτηριστικά τα οποία δεν αποτελούν αντικείμενο διαπραγμάτευσης σε ρυθμιζόμενες αγορές, πολυμερείς μηχανισμούς διαπραγμάτευσης (ΠΜΔ) ή μηχανισμούς οργανωμένης διαπραγμάτευσης (ΜΟΔ), εντός συνετών ορίων. Μπορούν, επίσης, να επωφελούνται των δυνατοτήτων διαφοροποίησης σε διεθνές επίπεδο. Οι επενδύσεις σε μετοχές, σε νομίσματα διαφορετικά από αυτά των στοιχείων του παθητικού τους και σε άλλα μέσα με μακροπρόθεσμα οικονομικά χαρακτηριστικά τα οποία δεν αποτελούν αντικείμενο διαπραγμάτευσης σε ρυθμιζόμενες αγορές, ΠΜΔ ή ΜΟΔ, δεν θα πρέπει συνεπώς να περιορίζονται, σύμφωνα με τον κανόνα της «συνετής διαχείρισης», προκειμένου να προστατευθούν τα συμφέροντα των αποταμιευτών PEPP και των δικαιούχων PEPP, εκτός εάν συντρέχουν λόγοι εποπτείας.
 (35)Στο πλαίσιο της εμβάθυνσης της Ένωσης Κεφαλαιαγορών, ο ορισμός των μέσων με μακροπρόθεσμα οικονομικά χαρακτηριστικά είναι ευρύς. Τα μέσα αυτά αποτελούν τίτλους που δεν είναι δεκτικοί διαπραγμάτευσης στην κεφαλαιαγορά και, επομένως, δεν έχουν πρόσβαση στη ρευστότητα της δευτερογενούς αγοράς. Απαιτούν συχνά δεσμεύσεις ορισμένου χρόνου που περιορίζουν την εμπορευσιμότητά τους και που θα πρέπει να θεωρείται ότι περιλαμβάνουν συμμετοχή και χρεωστικούς τίτλους μη εισηγμένων στο χρηματιστήριο επιχειρήσεων και δάνεια που παρέχονται σε αυτές. Στις μη εισηγμένες στο χρηματιστήριο επιχειρήσεις συγκαταλέγονται έργα υποδομών, μη εισηγμένες εταιρείες οι οποίες επιδιώκουν ανάπτυξη, ακίνητα ή άλλα στοιχεία ενεργητικού τα οποία θα μπορούσαν να είναι κατάλληλα για σκοπούς μακροπρόθεσμων επενδύσεων. Τα έργα υποδομών χαμηλών ανθρακούχων εκπομπών και τα ανθεκτικά στην κλιματική αλλαγή έργα υποδομών είναι συχνά μη εισηγμένα στο χρηματιστήριο περιουσιακά στοιχεία και βασίζονται σε μακροπρόθεσμες πιστώσεις για τη χρηματοδότηση των έργων. Λαμβάνοντας υπόψη τη μακροπρόθεσμη φύση των υποχρεώσεών τους, οι πάροχοι PEPP ενθαρρύνονται να κατανέμουν επαρκές τμήμα του χαρτοφυλακίου τους σε βιώσιμες επενδύσεις στην πραγματική οικονομία με μακροπρόθεσμα οικονομικά οφέλη, ιδίως σε έργα υποδομών και επιχειρήσεις.
 (36)Τα περιβαλλοντικά και κοινωνικά ζητήματα και τα θέματα διακυβέρνησης, όπως αναφέρονται στις αρχές για υπεύθυνες επενδύσεις που υποστηρίζονται από τον Οργανισμό Ηνωμένων Εθνών, είναι σημαντικά για την επενδυτική πολιτική και τα συστήματα διαχείρισης κινδύνου των παρόχων PEPP. Οι πάροχοι PEPP θα πρέπει να ενθαρρύνονται να συνεκτιμούν αυτούς τους παράγοντες στις επενδυτικές αποφάσεις και να λαμβάνουν υπόψη με ποιον τρόπο αποτελούν μέρος του συστήματος διαχείρισης κινδύνου που διαθέτουν.
 (37)Με στόχο να διασφαλίζεται η συμμόρφωσή τους με την υποχρέωση να αναπτύξουν μια επενδυτική πολιτική που συνάδει με τον κανόνα της συνετής διαχείρισης, δεν πρέπει να επιτρέπεται στους παρόχους PEPP να επενδύουν σε υψηλού κινδύνου και σε μη συνεργαζόμενες


text:
περιοχές δικαιοδοσίας όπως καθορίζονται από την ειδική ομάδα χρηματοοικονομικής δράσης.
 (38)Εν όψει του μακροπρόθεσμου συνταξιοδοτικού στόχου του PEPP, οι επενδυτικές επιλογές που παρέχονται στους αποταμιευτές PEPP θα πρέπει να παρουσιάζονται στο κατάλληλο πλαίσιο, καλύπτοντας τα στοιχεία που παρέχουν στους επενδυτές τη δυνατότητα να λάβουν μια επενδυτική απόφαση, συμπεριλαμβανομένου του αριθμού των επενδυτικών επιλογών από τις οποίες μπορούν να επιλέξουν. Μετά την αρχική επιλογή η οποία λαμβάνει χώρα κατά την εγγραφή σε ένα PEPP, ο αποταμιευτής PEPP θα πρέπει να έχει τη δυνατότητα να τροποποιεί αυτή την επιλογή ανά λογικά διαστήματα (ανά πενταετία), έτσι ώστε να προσφέρεται επαρκής σταθερότητα στους παρόχους για τη μακροπρόθεσμη επενδυτική στρατηγική τους, διασφαλίζοντας ταυτόχρονα την προστασία των επενδυτών.
 (39)Η βασική επενδυτική επιλογή θα πρέπει να επιτρέπει στους αποταμιευτές PEPP να ανακτούν το επενδυθέν κεφάλαιο. Οι πάροχοι PEPP μπορούν, επιπροσθέτως, να συμπεριλάβουν μηχανισμό τιμαριθμικής αναπροσαρμογής προκειμένου να καλύπτουν τουλάχιστον εν μέρει τον πληθωρισμό.
 (40)Η αρμόδια αρχή θα πρέπει να ασκεί τις εξουσίες της έχοντας ως πρωταρχικούς στόχους την προστασία των δικαιωμάτων των αποταμιευτών PEPP και των δικαιούχων PEPP και τη σταθερότητα και την αξιοπιστία των παρόχων PEPP.
 (41)Στις περιπτώσεις που ο πάροχος PEPP είναι ίδρυμα επαγγελματικών συνταξιοδοτικών παροχών ή επιχείρηση επενδύσεων, θα πρέπει να ορίζει θεματοφύλακα σε σχέση με τη φύλαξη των στοιχείων ενεργητικού του. Αυτό είναι αναγκαίο για την προστασία των καταναλωτών, καθώς η τομεακή νομοθεσία για τα ιδρύματα επαγγελματικών συνταξιοδοτικών παροχών και τις επιχειρήσεις επενδύσεων δεν προβλέπει ορισμό θεματοφύλακα.
 (42)Η διαφάνεια των δαπανών και των προμηθειών είναι ουσιαστικής σημασίας προκειμένου να κερδηθεί η εμπιστοσύνη των αποταμιευτών PEPP και να τους δίδεται η δυνατότητα να προβαίνουν σε τεκμηριωμένες επιλογές. Κατά τον ίδιο τρόπο, πρέπει να απαγορεύεται η χρήση μεθόδων κοστολόγησης που δεν χαρακτηρίζονται από διαφάνεια.
 (43)Προκειμένου να επιτευχθούν οι στόχοι που τίθενται στον παρόντα κανονισμό, θα πρέπει να ανατεθεί στην Επιτροπή εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τον προσδιορισμό των προϋποθέσεων για την άσκηση εξουσιών παρέμβασης της ΕΑΑΕΣ και των αρμόδιων αρχών. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες της. Κατά την προετοιμασία και σύνταξη κατ' εξουσιοδότηση πράξεων, η Επιτροπή θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο.
 (44)Η Επιτροπή θα πρέπει να εγκρίνει τα σχέδια ρυθμιστικών τεχνικών προτύπων που καταρτίζουν οι ΕΕΑ, μέσω της Μεικτής Επιτροπής, όσον αφορά την παρουσίαση και το περιεχόμενο του εγγράφου βασικών πληροφοριών που δεν καλύπτονται από τον [PRIIPs KID RTS] σύμφωνα με τα άρθρα 10 έως 14 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
 35
 , του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου
 36
 και του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου
 37
 . Η Επιτροπή θα πρέπει να συμπληρώνει την τεχνική εργασία των ΕΕΑ με τη διεξαγωγή ελέγχων ικανοποίησης καταναλωτών όσον αφορά την παρουσίαση του εγγράφου βασικών πληροφοριών όπως προτείνεται από τις ΕΕΑ.
 (45)Με την επιφύλαξη του δικαιώματος των πελατών των PEPP να προσφεύγουν σε ένδικα μέσα,


text:
θα πρέπει να καθιερωθούν εύκολα προσβάσιμες, επαρκείς, ανεξάρτητες, αμερόληπτες, διαφανείς και αποτελεσματικές διαδικασίες εναλλακτικής επίλυσης διαφορών (ΕΕΔ) μεταξύ των παρόχων ή διανομέων PEPP και των πελατών PEPP για την επίλυση διαφορών που προκύπτουν από τα δικαιώματα και τις υποχρεώσεις βάσει του παρόντος κανονισμού.
 (46)Με στόχο την καθιέρωση μιας αποδοτικής και αποτελεσματικής διαδικασίας επίλυσης διαφορών, οι πάροχοι και διανομείς PEPP θα πρέπει να θεσπίσουν αποτελεσματική διαδικασία υποβολής καταγγελιών την οποία θα μπορούν να ακολουθούν οι πελάτες τους πριν από την παραπομπή της διαφοράς σε διαδικασία ΕΕΔ ή την προσφυγή σε ένδικα μέσα. Η διαδικασία υποβολής καταγγελιών θα πρέπει να περιέχει σύντομες και σαφώς καθορισμένες προθεσμίες εντός των οποίων ο πάροχος ή ο διανομέας PEPP θα πρέπει να απαντήσει στην καταγγελία. Οι φορείς ΕΕΔ θα πρέπει να διαθέτουν τις κατάλληλες ικανότητες ώστε να συνεργάζονται με επαρκή και αποτελεσματικό τρόπο σε διασυνοριακό επίπεδο σε σχέση με διαφορές που αφορούν τα δικαιώματα και τις υποχρεώσεις βάσει του παρόντος κανονισμού.
 (47)Με στόχο την εξασφάλιση καλύτερων όρων για τις επενδύσεις τους, τονώνοντας ταυτόχρονα τον ανταγωνισμό μεταξύ των παρόχων PEPP, οι αποταμιευτές PEPP θα πρέπει να έχουν δικαίωμα να αλλάζουν παρόχους κατά τη διάρκεια της φάσης συσσώρευσης και της φάσης αποσυσσώρευσης, μέσω μιας σαφούς, ταχείας και ασφαλούς διαδικασίας.
 (48)Η διαδικασία αλλαγής θα πρέπει να είναι ξεκάθαρη για τον αποταμιευτή PEPP. Σε αυτό το πλαίσιο, ο παραλήπτης πάροχος PEPP θα πρέπει να είναι υπεύθυνος για την έναρξη και διαχείριση της διαδικασίας για λογαριασμό του αποταμιευτή PEPP. Οι πάροχοι PEPP θα πρέπει να μπορούν χρησιμοποιούν πρόσθετα μέσα, π.χ. μια τεχνική λύση, σε προαιρετική βάση κατά την εγκατάσταση της υπηρεσίας αλλαγής λογαριασμού.
 (49)Προτού δώσει τη συγκατάθεσή του για αλλαγή λογαριασμού, ο αποταμιευτής PEPP θα πρέπει να ενημερωθεί για όλα τα στάδια της διαδικασίας που απαιτείται για την ολοκλήρωση της αλλαγής λογαριασμού.
 (50)Η συνεργασία του μεταφέροντος παρόχου PEPP είναι αναγκαία για την επιτυχία της αλλαγής λογαριασμού. Έτσι, ο παραλήπτης πάροχος PEPP θα πρέπει να παραλαμβάνει από τον μεταφέροντα πάροχο PEPP όλες τις αναγκαίες πληροφορίες για την αποκατάσταση των πληρωμών στον άλλο λογαριασμό PEPP. Τα στοιχεία αυτά δεν θα πρέπει να υπερβαίνουν, ωστόσο, τα απολύτως αναγκαία για την εκτέλεση της αλλαγής.
 (51)Με στόχο τη διευκόλυνση της διασυνοριακής αλλαγής λογαριασμού, ο αποταμιευτής PEPP θα πρέπει να έχει τη δυνατότητα να ζητήσει από τον νέο πάροχο PEPP να διαβιβάσει στον αποταμιευτή PEPP αναλυτικές πληροφορίες για τον νέο λογαριασμό PEPP, κατά προτίμηση στο πλαίσιο μίας συνάντησης με τον νέο πάροχο PEPP.
 (52)Οι αποταμιευτές PEPP δεν θα πρέπει να υφίστανται οικονομικές ζημίες, συμπεριλαμβανομένων των χρεώσεων και των τόκων, οι οποίες οφείλονται σε σφάλμα οποιουδήποτε από τους παρόχους PEPP οι οποίοι συμμετέχουν στη διαδικασία αλλαγής λογαριασμού. Ειδικότερα, οι αποταμιευτές PEPP δεν θα πρέπει να υφίστανται καμία οικονομική ζημία λόγω καταβολής πρόσθετων προμηθειών, τόκων ή άλλων χρεώσεων, καθώς και προστίμων, κυρώσεων ή άλλης οικονομικής επιβάρυνσης που οφείλεται σε καθυστερημένη εκτέλεση της αλλαγής λογαριασμού.
 (53)Οι αποταμιευτές PEPP θα πρέπει να είναι ελεύθεροι να επιλέγουν με την εγγραφή τους σε ένα PEPP τη μορφή πληρωμής που επιθυμούν (ετήσια πρόσοδος, εφάπαξ ποσό ή άλλο) κατά τη φάση της αποσυσσώρευσης, διαθέτοντας, ωστόσο,


text:
δυνατότητα επανεξέτασης της επιλογής τους ανά πενταετία, ώστε να μπορούν να προσαρμόσουν καλύτερα την επιλεγόμενη μορφή πληρωμής στις ανάγκες τους όσο πλησιάζουν στη συνταξιοδότηση.
 (54)Οι πάροχοι PEPP θα πρέπει να μπορούν να διαθέτουν στους αποταμιευτές PEPP ένα ευρύ φάσμα επιλογών αποσυσσώρευσης. Αυτή η προσέγγιση θα συμβάλει στην επίτευξη του στόχου για αυξημένη χρήση του PEPP παρέχοντας μεγαλύτερη ευελιξία και δυνατότητα επιλογής για τους αποταμιευτές PEPP. Θα επιτρέψει στους παρόχους να σχεδιάζουν τα PEPP τους με τον πιο αποδοτικό οικονομικά τρόπο. Συνάδει με άλλες πολιτικές της ΕΕ και πολιτικά εφικτή, καθώς αφήνει στα κράτη μέλη αρκετή ευελιξία προκειμένου να αποφασίσουν ποιες επιλογές αποσυσσώρευσης επιθυμούν να ενθαρρύνουν.
 (55)Η απόλυτη διαφάνεια σχετικά με τις δαπάνες και τις προμήθειες που σχετίζονται με την επένδυση σε ένα PEPP θα πρέπει να είναι εγγυημένη. Θα συμβάλει στην επικράτηση ισότιμων όρων ανταγωνισμού μεταξύ των παρόχων, διασφαλίζοντας ταυτόχρονα την προστασία των καταναλωτών. Θα διατίθενται συγκριτικές πληροφορίες για τα διάφορα προϊόντα, γεγονός που θα αποτελέσει κίνητρο για ανταγωνιστικές τιμές.
 (56)Παρά το γεγονός ότι η συνεχής εποπτεία των παρόχων PEPP πρέπει να ασκείται από τις αντίστοιχες αρμόδιες εθνικές αρχές, η ΕΑΑΕΣ θα πρέπει να συντονίζει την εποπτεία των PEPP, προκειμένου να διασφαλίζει την εφαρμογή ενιαίας εποπτικής μεθοδολογίας, συμβάλλοντας με τον τρόπο αυτό στον πανευρωπαϊκό χαρακτήρα του συνταξιοδοτικού προϊόντος.
 (57)Η ΕΑΑΕΣ θα πρέπει να συνεργάζεται με τις εθνικές αρμόδιες αρχές και να διευκολύνει τη μεταξύ τους συνεργασία. Ως προς αυτό, η ΕΑΑΕΣ θα πρέπει να διαδραματίζει ρόλο όσον αφορά την εξουσία των αρμόδιων εθνικών αρχών για εφαρμογή εποπτικών μέτρων καταθέτοντας στοιχεία για παραβάσεις που σχετίζονται με τα PEPP. Η ΕΑΑΕΣ θα πρέπει επίσης να θεσπίσει διαδικασία δεσμευτικής διαμεσολάβησης σε περίπτωση διαφωνίας μεταξύ των αρμόδιων αρχών σε διασυνοριακές καταστάσεις.
 (58)Προκειμένου να διασφαλίζεται η συμμόρφωση με τις διατάξεις του παρόντος κανονισμού από τις χρηματοπιστωτικές επιχειρήσεις που παράγουν PEPP, καθώς και από τις χρηματοπιστωτικές επιχειρήσεις και τα πρόσωπα που ασκούν δραστηριότητα διανομής PEPP, και να διασφαλιστεί ότι οι εν λόγω επιχειρήσεις και τα πρόσωπα υπόκεινται σε παρεμφερή μεταχείριση σε ολόκληρη την Ένωση, θα πρέπει να προβλέπονται διοικητικές κυρώσεις και άλλα μέτρα που είναι αποτελεσματικά, αναλογικά και αποτρεπτικά.
 (59)Σύμφωνα με την ανακοίνωση της Επιτροπής, της 8ης Δεκεμβρίου 2010, με τίτλο «Ενίσχυση των καθεστώτων επιβολής κυρώσεων στον χρηματοπιστωτικό τομέα»
 38
 και προκειμένου να διασφαλίζεται η τήρηση των απαιτήσεων του παρόντος κανονισμού, είναι σημαντικό τα κράτη μέλη να λάβουν τα αναγκαία μέτρα για να διασφαλίσουν ότι οι παραβάσεις του παρόντος κανονισμού υπόκεινται σε κατάλληλες διοικητικές κυρώσεις και μέτρα.
 (60)Μολονότι τα κράτη μέλη μπορούν να θεσπίσουν κανόνες για διοικητικές και ποινικές κυρώσεις για τις ίδιες παραβάσεις, τα κράτη μέλη δεν θα πρέπει να υποχρεούνται να θεσπίσουν κανόνες για διοικητικές κυρώσεις για τις παραβάσεις του παρόντος κανονισμού που υπόκεινται στο εθνικό ποινικό δίκαιο. Ωστόσο, η διατήρηση των ποινικών κυρώσεων αντί διοικητικών κυρώσεων για τις παραβάσεις του παρόντος κανονισμού δεν θα πρέπει να μειώνει ή να επηρεάζει με άλλον τρόπο την ικανότητα των αρμόδιων αρχών προς συνεργασία, πρόσβαση και έγκαιρη ανταλλαγή πληροφοριών με τις αρμόδιες αρχές άλλων κρατών μελών για τους σκοπούς του παρόντος κανονισμού, ακόμη και έπειτα από τυχόν


text:
παραπομπή των σχετικών παραβάσεων στις αρμόδιες δικαστικές αρχές προκειμένου να ασκηθεί ποινική δίωξη.
 (61)Οι αρμόδιες αρχές θα πρέπει να έχουν την εξουσία να επιβάλλουν χρηματικά πρόστιμα που να είναι αρκετά υψηλά ώστε να αντισταθμίζουν τα πραγματικά ή δυνητικά κέρδη και να λειτουργούν αποτρεπτικά ακόμη και για τις μεγαλύτερες χρηματοπιστωτικές επιχειρήσεις και τα διοικητικά στελέχη τους.
 (62)Προκειμένου να διασφαλιστεί η συνεπής εφαρμογή των κυρώσεων σε ολόκληρη την Ένωση, οι αρμόδιες αρχές θα πρέπει να λαμβάνουν υπόψη όλες τις σχετικές συνθήκες κατά τον καθορισμό του είδους των διοικητικών κυρώσεων ή άλλων μέτρων και του ύψους των διοικητικών χρηματικών προστίμων.
 (63)Για να διασφαλιστεί ότι οι αποφάσεις των αρμόδιων αρχών σχετικά με παραβάσεις και κυρώσεις έχουν αποτρεπτικό αποτέλεσμα στο ευρύ κοινό και για να ενισχυθεί η προστασία των καταναλωτών με την ενημέρωσή τους σχετικά με τα PEPP που διανέμονται κατά παράβαση του παρόντος κανονισμού, οι εν λόγω αποφάσεις θα πρέπει να δημοσιεύονται υπό τον όρο ότι η προθεσμία για την κατάθεση προσφυγής έχει παρέλθει και δεν έχει κατατεθεί προσφυγή, εκτός εάν η δημοσίευση αυτή θέτει σε κίνδυνο τη σταθερότητα των χρηματοπιστωτικών αγορών ή την έκβαση έρευνας που βρίσκεται σε εξέλιξη.
 (64)Για τον εντοπισμό ενδεχόμενων παραβάσεων, οι αρμόδιες αρχές θα πρέπει να διαθέτουν τις αναγκαίες εξουσίες διερεύνησης και θα πρέπει να καθιερώσουν αποτελεσματικούς μηχανισμούς για να καθίσταται δυνατή η καταγγελία πιθανών ή πραγματικών παραβάσεων.
 (65)Ο παρών κανονισμός θα πρέπει να εφαρμόζεται με την επιφύλαξη τυχόν διατάξεων της νομοθεσίας των κρατών μελών σχετικά με αξιόποινες πράξεις.
 (66)Κάθε επεξεργασία δεδομένων προσωπικού χαρακτήρα που διενεργείται στο πλαίσιο του παρόντος κανονισμού, όπως η ανταλλαγή ή η διαβίβαση δεδομένων προσωπικού χαρακτήρα από τις αρμόδιες αρχές, θα πρέπει να γίνεται σύμφωνα με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου
 39
 και κάθε ανταλλαγή ή διαβίβαση πληροφοριών από τις ΕΕΑ θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου
 40
 .
 (67)Τα φορολογικά κίνητρα μπορούν να λάβουν διαφορετικές μορφές και να διαδραματίσουν σημαντικό ρόλο στην ενθάρρυνση της χρήσης των ατομικών συνταξιοδοτικών προϊόντων (ΑΣΠ) σε μια σειρά κρατών μελών. Σε πολλά κράτη μέλη οι εισφορές που καταβάλλονται για τα ΑΣΠ είναι επιλέξιμες για κάποιο είδος φορολογικής απαλλαγής, άμεσα ή έμμεσα.
 (68)Ο παρών κανονισμός δεν θα πρέπει να θεωρείται ότι υποχρεώνει τα κράτη μέλη να εφαρμόζουν στα PEPP τους ίδιους φορολογικούς κανόνες που θα εφαρμόζονταν σε συγκρίσιμα ατομικά συνταξιοδοτικά προϊόντα στο πλαίσιο της εθνικής τους νομοθεσίας. Ωστόσο, κατ’ εφαρμογή της αρχής της αντιμετώπισης σε εθνικό επίπεδο, όπως απορρέει από τα άρθρα 21 και 45 ΣΛΕΕ και έχει ερμηνευθεί από το Δικαστήριο της Ευρωπαϊκής Ένωσης, ένα PEPP που είναι αντικειμενικά συγκρίσιμο με ατομικό συνταξιοδοτικό προϊόν (ΑΣΠ) διανεμόμενο σε δεδομένο κράτος μέλος θα πρέπει να μπορεί να επωφελείται της ίδιας φορολογικής απαλλαγής με το ΑΣΠ στο εν λόγω κράτος μέλος, εάν ο αποταμιευτής PEPP είναι φορολογούμενος στο κράτος αυτό. Αυτό ισχύει και στην περίπτωση που το PEPP παρέχεται από πάροχο από άλλο κράτος μέλος.
 (69)Μετά τη διάθεση του PEPP στην αγορά, τα κράτη μέλη ενθαρρύνονται να λαμβάνουν υπόψη τον κανονισμό της Επιτροπής (ΕΕ) 2017/... και


text:
να επεκτείνουν τα φορολογικά πλεονεκτήματα που χορηγούν στα εθνικά ΑΣΠ και στο PEPP.
 (70)Πρέπει να διενεργηθεί αξιολόγηση του παρόντος κανονισμού αξιολογώντας, μεταξύ άλλων, τις εξελίξεις της αγοράς, όπως η εμφάνιση νέων τύπων PEPP, αλλά και τις εξελίξεις σε άλλους τομείς του δικαίου της Ένωσης και την εμπειρία των κρατών μελών.
 (71)Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη Θεμελιωδών Δικαιωμάτων της Ευρωπαϊκής Ένωσης, συγκεκριμένα το δικαίωμα στην προστασία των δεδομένων προσωπικού χαρακτήρα, το δικαίωμα της ιδιοκτησίας, την επιχειρηματική ελευθερία, την αρχή της ισότητας ανδρών και γυναικών και την αρχή της διασφάλισης ενός υψηλού επιπέδου προστασίας του καταναλωτή.
 (72)Δεδομένου ότι οι στόχοι του παρόντος κανονισμού, δηλαδή η αναβάθμιση της προστασίας των αποταμιευτών PEPP και η ενίσχυση της εμπιστοσύνης των αποταμιευτών PEPP προς τα PEPP, μεταξύ άλλων και στην περίπτωση που τα εν λόγω προϊόντα διανέμονται διασυνοριακά, δεν μπορούν να επιτευχθούν επαρκώς από τα κράτη μέλη, μπορούν όμως, λόγω των αποτελεσμάτων τους, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα, σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών,
 ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
 ΚΕΦΑΛΑΙΟ I
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Αντικείμενο
 Ο παρών κανονισμός θεσπίζει ενιαίους κανόνες σχετικά με τη χορήγηση άδειας, την παραγωγή, τη διανομή και την εποπτεία των ατομικών συνταξιοδοτικών προϊόντων που διανέμονται στην Ένωση με τον χαρακτηρισμό «πανευρωπαϊκό ατομικό συνταξιοδοτικό προϊόν» ή «PEPP».
 Άρθρο 2
 Ορισμοί
 Για τους σκοπούς του παρόντος κανονισμού, ισχύουν οι ακόλουθοι ορισμοί:
 (1) «ατομικό συνταξιοδοτικό προϊόν»: προϊόν το οποίο:
 α) βασίζεται σε σύμβαση μεταξύ μεμονωμένου αποταμιευτή και φορέα σε εθελοντική βάση·
 β) έχει ρητό συνταξιοδοτικό στόχο·
 γ) προβλέπει συσσώρευση κεφαλαίου έως τη συνταξιοδότηση με περιορισμένες μόνο δυνατότητες για πρόωρη απόσυρση πριν από τη συνταξιοδότηση·
 δ) παρέχει εισόδημα κατά τη συνταξιοδότηση·
 (2) «πανευρωπαϊκό ατομικό συνταξιοδοτικό προϊόν (PEPP)»: μακροπρόθεσμο αποταμιευτικό ατομικό συνταξιοδοτικό προϊόν, το οποίο παρέχεται στο πλαίσιο συμφωνηθέντος καθεστώτος PEPP από ρυθμιζόμενη χρηματοπιστωτική επιχείρηση η οποία διαθέτει άδεια βάσει της ενωσιακής νομοθεσίας να διαχειρίζεται συλλογικές ή ατομικές επενδύσεις ή αποταμιεύσεις, και στο οποίο εντάσσεται εθελοντικά μεμονωμένος αποταμιευτής PEPP εν όψει συνταξιοδότησης, χωρίς ή με αυστηρά περιορισμένες δυνατότητες εξαγοράς·
 (3) «αποταμιευτής PEPP»:
 α) ιδιώτης πελάτης όπως ορίζεται στο του άρθρο 4 παράγραφος 1 σημείο 11) της οδηγίας 2014/65/ΕΚ του Ευρωπαϊκού Κοινοβουλίου και του Συμβουλίου
 41
 ·
 β) πελάτης κατά την έννοια της οδηγίας 2002/92/ΕΚ του Ευρωπαϊκού Κοινοβουλίου και του Συμβουλίου
 42
 , όταν ο πελάτης αυτός δεν μπορεί να χαρακτηριστεί ως επαγγελματίας πελάτης σύμφωνα με το άρθρο 4 παράγραφος 1 σημείο 10) της οδηγίας 2014/65/ΕΕ·
 (4)««καθεστώς PEPP»: η σύμβαση, η συμφωνία, το έγγραφο καταπιστεύματος (trust deed) και οι κανόνες που καθορίζουν ποιες συνταξιοδοτικές παροχές χορηγούνται και υπό ποιους όρους στο πλαίσιο ατομικού συνταξιοδοτικού αποταμιευτικού προγράμματος το οποίο έχει συμφωνηθεί με πάροχο PEPP·
 (5) «λογαριασμός PEPP»: ατομικός συνταξιοδοτικός λογαριασμός στο όνομα αποταμιευτή PEPP ή δικαιούχου PEPP ο οποίος χρησιμοποιείται για την εκτέλεση συναλλαγών που επιτρέπουν


text:
στον αποταμιευτή PEPP να εισφέρει κατά περιόδους ποσά εν όψει της συνταξιοδότησής του και στον δικαιούχο PEPP να εισπράττει τις συνταξιοδοτικές παροχές του·
 (6)«παροχή PEPP»: παραγωγή και διανομή ενός PEPP·
 (7) «δικαιούχος PEPP»: άτομο το οποίο εισπράττει συνταξιοδοτικές παροχές PEPP·
 (8) «διανομή PEPP»: οι δραστηριότητες παροχής συμβουλών, πρότασης ή διενέργειας άλλων προπαρασκευαστικών εργασιών για τη σύναψη συμβάσεων για την παροχή PEPP, οι δραστηριότητες σύναψης των συμβάσεων αυτών, ή οι δραστηριότητες συνδρομής κατά τη διαχείριση και την εκτέλεση των εν λόγω συμβάσεων, όπως η παροχή πληροφοριών σχετικά με μία ή περισσότερες συνταξιοδοτικές συμβάσεις βάσει κριτηρίων που επιλέγονται από τους πελάτες PEPP μέσω δικτυακού τόπου ή άλλου μέσου και η κατάρτιση καταλόγου κατάταξης συνταξιοδοτικών προϊόντων, συμπεριλαμβανομένης της σύγκρισης των τιμών και των προϊόντων, ή η παροχή έκπτωσης επί της τιμής συνταξιοδοτικής σύμβασης, όταν ο πελάτης PEPP είναι σε θέση να συνάψει άμεσα ή έμμεσα συνταξιοδοτική σύμβαση χρησιμοποιώντας δικτυακό τόπο ή άλλα μέσα·
 (9) «συνταξιοδοτικές παροχές PEPP»: οι παροχές που καταβάλλονται με γνώμονα τη συνταξιοδότηση ή την προσδοκία συνταξιοδότησης· Οι παροχές αυτές μπορούν να λαμβάνουν τη μορφή ισόβιων πληρωμών, πληρωμών για προσωρινό χρονικό διάστημα, εφάπαξ ποσού ή συνδυασμού αυτών·
 (10) «φάση συσσώρευσης»: η περίοδος κατά την οποία τα στοιχεία ενεργητικού (εισφορές) συσσωρεύονται σε λογαριασμό PEPP και η οποία κανονικά διαρκεί έως την ηλικία συνταξιοδότησης του δικαιούχου PEPP·
 (11) «φάση αποσυσσώρευσης»: η περίοδος κατά την οποία τα στοιχεία ενεργητικού που έχουν συσσωρευθεί σε λογαριασμό PEPP χρησιμοποιούνται για τη χρηματοδότηση απαιτήσεων παροχής σύνταξης ή άλλου εισοδήματος·
 (12) «ετήσια πρόσοδος»: ποσό πληρωτέο ανά συγκεκριμένα διαστήματα στη διάρκεια συγκεκριμένης περιόδου, όπως η ζωή του δικαιούχου PEPP ή ένας ορισμένος αριθμός ετών, ως αντάλλαγμα για επένδυση·
 (13) «περιοδική ανάληψη»: η δυνατότητα των δικαιούχων PEPP να προχωρούν κατά την ευχέρειά τους στην ανάληψη ποσών, έως ένα ορισμένο όριο, σε περιοδική βάση·
 (14) «πάροχος PEPP»: χρηματοπιστωτική επιχείρηση στην οποία έχει χορηγηθεί άδεια παραγωγής και διανομής PEPP·
 (15) «διανομέας PEPP»: χρηματοπιστωτική επιχείρηση στην οποία έχει χορηγηθεί άδεια διανομής PEPP τα οποία δεν παράγει η ίδια, καθώς και ασφαλιστικός ή αντασφαλιστικός διαμεσολαβητής ή ασφαλιστικός διαμεσολαβητής που ασκεί ως δευτερεύουσα δραστηριότητα την ασφαλιστική διαμεσολάβηση·
 (16) «σταθερό μέσο: κάθε μέσο το οποίο:
 α) παρέχει στον πελάτη PEPP τη δυνατότητα να αποθηκεύει πληροφορίες που απευθύνονται προσωπικά στον πελάτη αυτόν, κατά τρόπο ώστε να μπορεί να ανατρέχει σε αυτές μελλοντικά και για το απαιτούμενο από τους σκοπούς των πληροφοριών χρονικό διάστημα, και
 β) επιτρέπει την αμετάβλητη αναπαραγωγή των αποθηκευμένων πληροφοριών,
 (17) «αρμόδιες αρχές»: σε σχέση με τους παρόχους PEPP, οι εθνικές αρχές που ορίζει κάθε κράτος μέλος για την εποπτεία των παρόχων PEPP·
 (18) «κράτος μέλος καταγωγής του παρόχου PEPP»: το κράτος μέλος στο οποίο ο πάροχος PEPP έχει την καταστατική του έδρα·
 (19) «κράτος μέλος υποδοχής του παρόχου PEPP»: κράτος μέλος, άλλο από το κράτος μέλος καταγωγής, στο οποίο ο πάροχος PEPP παράγει ή διανέμει PEPP·
 (20) «τμήμα»: ξεχωριστό μέρος το οποίο δημιουργείται στο πλαίσιο κάθε μεμονωμένου λογαριασμού PEPP και το οποίο ανταποκρίνεται στις νομικές απαιτήσεις και προϋποθέσεις για τη χρήση των κινήτρων που θεσπίζονται σε εθνικό επίπεδο για την επένδυση σε PEPP από το


text:
κράτος μέλος στο οποίο κατοικεί ο αποταμιευτής PEPP. Ως εξ αυτού, ένα πρόσωπο μπορεί να είναι αποταμιευτής PEPP ή δικαιούχος PEPP στο κάθε τμήμα, ανάλογα με τις αντίστοιχες νομικές απαιτήσεις για τις φάσεις συσσώρευσης και αποσυσσώρευσης·
 (21) «κεφάλαιο»: το σύνολο των εισφορών κεφαλαίου και του δεσμευμένου, μη καταβεβλημένου κεφαλαίου, υπολογιζόμενο με βάση το διαθέσιμο για επένδυση ποσό μετά την αφαίρεση όλων των σχετικών αμοιβών, χρεώσεων και δαπανών που βαρύνουν άμεσα ή έμμεσα τους επενδυτές·
 (22) «χρηματοοικονομικό μέσο»: μέσο, όπως καθορίζεται στο παράρτημα I τμήμα Γ της οδηγίας 2014/65/ΕΕ·
 (23) «θεματοφύλακας»: οργανισμός στον οποίο έχουν ανατεθεί η φύλαξη των στοιχείων ενεργητικού και η εποπτεία της συμμόρφωσης σύμφωνα με τον κανονισμό του κεφαλαίου και την ισχύουσα νομοθεσία·
 (24) «βασική επενδυτική επιλογή»: επενδυτική στρατηγική η οποία εφαρμόζεται όταν ο αποταμιευτής PEPP δεν έχει δώσει συγκεκριμένες οδηγίες σχετικά με τον τρόπο επένδυσης των κεφαλαίων που συσσωρεύονται στον λογαριασμό PEPP που διαθέτει·
 (25) «τεχνικές μετριασμού κινδύνου»: τεχνικές για τη συστηματική μείωση του βαθμού έκθεσης σε κίνδυνο και/ή της πιθανότητας έκθεσης σε κίνδυνο·
 (26) «αλλαγή παρόχων»: η μεταφορά, μετά από αίτημα ενός πελάτη PEPP, από έναν πάροχο PEPP σε άλλο πάροχο PEPP του θετικού υπολοίπου από έναν λογαριασμό PEPP σε άλλο, κλείνοντας ή όχι τον πρώτο λογαριασμό PEPP·
 (27) «παροχή συμβουλών»: η παροχή προσωπικής σύστασης σε αποταμιευτή PEPP, είτε κατόπιν αιτήματός του είτε με πρωτοβουλία του παρόχου ή του διανομέα PEPP, σε σχέση με μία ή περισσότερες συμβάσεις για εγγραφή σε PEPP·
 (28) «πελάτης PEPP»: αποταμιευτής PEPP, υποψήφιος αποταμιευτής PEPP και/ή δικαιούχος PEPP.
 Άρθρο 3
 Εφαρμοστέοι κανόνες
 Η παροχή των PEPP διέπεται από:
 α) τον παρόντα κανονισμό,
 β) όπου προβλέπεται από τον παρόντα κανονισμό, τις διατάξεις της σύμβασης για την παροχή PEPP η οποία έχει συναφθεί μεταξύ αποταμιευτή PEPP και παρόχου PEPP,
 γ) όσον αφορά τα θέματα που δεν ρυθμίζονται από τον παρόντα κανονισμό ή, στην περίπτωση των θεμάτων που ρυθμίζονται εν μέρει, όσον αφορά τις πτυχές που δεν καλύπτονται από τον παρόντα κανονισμό από:
 (i)τις νομοθετικές διατάξεις που θεσπίζουν τα κράτη μέλη προς εφαρμογή των ενωσιακών μέτρων που αφορούν ειδικά το PEPP·
 (ii)τις νομοθετικές διατάξεις των κρατών μελών που έχουν εφαρμογή σε συγκρίσιμο ατομικό συνταξιοδοτικό προϊόν το οποίο παράγεται και διανέμεται σύμφωνα με τη νομοθεσία του κράτους μέλους στο οποίο ο παραγωγός έχει την καταστατική του έδρα.
 ΚΕΦΑΛΑΙΟ II
 ΧΟΡΗΓΗΣΗ ΑΔΕΙΑΣ
 Άρθρο 4
 Άδεια
 1.Ένα PEPP μπορεί να παράγεται και να διανέμεται στην Ένωση μόνον εφόσον έχει λάβει άδεια από την ΕΑΑΕΣ σύμφωνα με τον παρόντα κανονισμό.
 2.Η άδεια ενός PEPP ισχύει σε όλα τα κράτη μέλη. Παρέχει στον κάτοχο της άδειας το δικαίωμα να παράγει και να διανέμει το PEPP, σύμφωνα με την άδεια της ΕΑΑΕΣ.
 Άρθρο 5
 Αίτηση για χορήγηση άδειας σε PEPP
 1.Μόνον οι ακόλουθες χρηματοπιστωτικές επιχειρήσεις έχουν δικαίωμα να υποβάλουν αίτηση για χορήγηση άδειας σε PEPP:
 α) πιστωτικά ιδρύματα που έχουν άδεια λειτουργίας σύμφωνα με την οδηγία 2013/36/EΚ του Ευρωπαϊκού Κοινοβουλίου και του Συμβουλίου
 43
 ·
 β)ασφαλιστικές επιχειρήσεις που έχουν άδεια λειτουργίας σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου
 44
 , οι οποίες ασκούν δραστηριότητες πρωτασφάλισης ζωής


text:
σύμφωνα με το άρθρο 2 παράγραφος 3 και το παράρτημα ΙΙ της οδηγίας 2009/138/ΕΚ·
 γ)ιδρύματα επαγγελματικών συνταξιοδοτικών παροχών που έχουν καταχωριστεί ή έχουν λάβει άδεια λειτουργίας σύμφωνα με την οδηγία 2016/2341/ΕΚ του Ευρωπαϊκού Κοινοβουλίου και του Συμβουλίου
 45
 ·
 δ)επιχειρήσεις επενδύσεων που έχουν λάβει άδεια λειτουργίας σύμφωνα με την οδηγία 2014/65/ΕΕ, οι οποίες δραστηριοποιούνται στη διαχείριση χαρτοφυλακίων ή στην παροχή επενδυτικών συμβουλών·
 ε)επενδυτικές εταιρείες ή εταιρείες διαχείρισης που έχουν άδεια λειτουργίας σύμφωνα με την οδηγία 2009/65/EΚ του Ευρωπαϊκού Κοινοβουλίου και του Συμβουλίου
 46
 ·
 στ)οργανισμοί εναλλακτικών επενδύσεων (ΟΕΕ) που έχουν άδεια λειτουργίας σύμφωνα με την οδηγία 2011/61/EΚ του Ευρωπαϊκού Κοινοβουλίου και του Συμβουλίου
 47
 ·
 2.Οι χρηματοπιστωτικές επιχειρήσεις που παρατίθενται στην παράγραφο 1 υποβάλλουν στην ΕΑΑΕΣ τις αιτήσεις τους για χορήγηση άδειας σε PEPP. Η αίτηση περιλαμβάνει τα εξής:
 α) πληροφορίες σχετικά με τους τυποποιημένους συμβατικούς όρους που θα προτείνονται στους αποταμιευτές PEPP·
 β) πληροφορίες σχετικά με την ταυτότητα του αιτούντος και σχετικά με την τρέχουσα και την προγενέστερη οικονομική εμπειρία και το ιστορικό του·
 γ) την ταυτότητα των προσώπων που όντως ασκούν τις δραστηριότητες της παραγωγής και/ή διανομής του PEPP·
 δ)πληροφορίες σχετικά με τις διευθετήσεις για τη διαχείριση των χαρτοφυλακίων και των κινδύνων όσον αφορά το PEPP·
 ε)πληροφορίες σχετικά με τις επενδυτικές στρατηγικές, τα χαρακτηριστικά κινδύνου και άλλα χαρακτηριστικά του PEPP·
 στ) κατάλογο των κρατών μελών στα οποία ο αιτών προτίθεται να διαθέσει το PEPP·
 ζ) πληροφορίες σχετικά με την ταυτότητα του θεματοφύλακα, κατά περίπτωση·
 η) περιγραφή των πληροφοριών που θα τίθενται στη διάθεση των αποταμιευτών PEPP, συμπεριλαμβανομένης περιγραφής των ρυθμίσεων σχετικά με τον χειρισμό καταγγελιών που υποβάλλονται από αποταμιευτές PEPP·
 θ) αποδείξεις σχετικά με την άδεια ή την καταχώριση του αιτούντος σύμφωνα με την εφαρμοζόμενη νομοθετική πράξη της Ένωσης που αναφέρεται στην παράγραφο 1 και πληροφορίες σχετικά με την ταυτότητα της χορηγούσας αρμόδιας αρχής.
 3.Η ΕΑΑΕΣ δύναται να ζητήσει διευκρινίσεις και πρόσθετες πληροφορίες σχετικά με την τεκμηρίωση και τις πληροφορίες που παρέχονται δυνάμει της παραγράφου 1.
 4.Η ΕΑΑΕΣ δύναται να ζητήσει από την αρμόδια αρχή της χρηματοπιστωτικής επιχείρησης που υποβάλλει αίτηση για χορήγηση άδειας, διευκρινίσεις και πρόσθετες πληροφορίες σχετικά με την τεκμηρίωση που αναφέρεται στην παράγραφο 2. Η αρμόδια αρχή απαντά στο αίτημα εντός 10 εργάσιμων ημερών από την ημερομηνία παραλαβής του αιτήματος που υπέβαλε η ΕΑΑΕΣ.
 5.Κάθε μεταγενέστερη τροποποίηση στην τεκμηρίωση και στις πληροφορίες που αναφέρονται στις παραγράφους 1 και 2 κοινοποιείται αμέσως στην ΕΑΑΕΣ.
 Άρθρο 6
 Όροι για χορήγηση άδειας σε PEPP
 1.Εντός δύο μηνών από την ημερομηνία υποβολής της πλήρους αίτησης, η ΕΑΑΕΣ χορηγεί άδεια στο PEPP μόνον εφόσον η ΕΑΑΕΣ θεωρεί ότι ικανοποιούνται πλήρως οι ακόλουθες προϋποθέσεις:
 α)ο αιτών συμμορφώνεται με τον παρόντα κανονισμό·
 β)ο αιτών διαθέτει άδεια από την αρμόδια αρχή του να παράγει προϊόντα και να ακολουθεί επενδυτικές στρατηγικές οι οποίες καλύπτονται από τον παρόντα κανονισμό·
 γ)το προτεινόμενο PEPP πληροί όλες τις απαιτήσεις του παρόντος κανονισμού·
 δ)το προτεινόμενο PEPP βασίζεται σε επενδυτική στρατηγική η οποία περιέχει πρόβλεψη για το συνταξιοδοτικό αποτέλεσμα που περιλαμβάνεται στους προτεινόμενους συμβατικούς κανόνες.
 2.Πριν λάβει απόφαση σχετικά με την αίτηση, η ΕΑΑΕΣ διαβουλεύεται με την αρμόδια αρχή του


text:
αιτούντος.
 3.Η ΕΑΑΕΣ γνωστοποιεί στον αιτούντα τους λόγους σε περίπτωση απόρριψης της αίτησης για χορήγηση άδειας.
 4.Η ΕΑΑΕΣ ανακαλεί την άδεια ενός PEPP εάν πάψουν να πληρούνται οι προϋποθέσεις για τη χορήγηση της συγκεκριμένης άδειας.
 5.Η ΕΑΑΕΣ ενημερώνει, σε τριμηνιαία βάση, τις αρμόδιες αρχές των χρηματοπιστωτικών επιχειρήσεων που αναφέρονται στο άρθρο 5 παράγραφος 1 σχετικά με τις αποφάσεις χορήγησης, απόρριψης της αίτησης χορήγησης ή ανάκλησης αδειών δυνάμει του παρόντος κανονισμού.
 6.Η ΕΑΑΕΣ διασφαλίζει τον συντονισμό και τη μεταβίβαση των πληροφοριών που είναι αναγκαίες για την άσκηση των αντίστοιχων καθηκόντων τους στην Ευρωπαϊκή Εποπτική Αρχή (Ευρωπαϊκή Αρχή Τραπεζών) που θεσπίστηκε με τον κανονισμό (ΕΕ) αριθ. 1093/2010 και στην Ευρωπαϊκή Εποπτική Αρχή (Ευρωπαϊκή Αρχή Κινητών Αξιών και Αγορών) που θεσπίστηκε με τον κανονισμό (ΕΕ) αριθ. 1095/2010.
 Άρθρο 7
 Χαρακτηρισμός και μετατροπή
 1.Ο χαρακτηρισμός «PEPP» ή «πανευρωπαϊκό ατομικό συνταξιοδοτικό προϊόν» σε σχέση με ένα ατομικό συνταξιοδοτικό προϊόν μπορεί να χρησιμοποιείται μόνον εάν το ατομικό συνταξιοδοτικό προϊόν έχει λάβει άδεια από την ΕΑΑΕΣ για διανομή υπό τον χαρακτηρισμό «PEPP» σύμφωνα με τον παρόντα κανονισμό.
 2.Τα υπάρχοντα ατομικά συνταξιοδοτικά προϊόντα μπορούν να μετατραπούν σε «PEPP» μετά από άδεια της ΕΑΑΕΣ.
 3.Οι πάροχοι PEPP δεν μετατρέπουν τα «PEPP» σε ατομικά συνταξιοδοτικά προϊόντα τα οποία δεν καλύπτονται από τον παρόντα κανονισμό.
 Άρθρο 8
 Διανομή του PEPP
 1.Οι χρηματοπιστωτικές επιχειρήσεις που αναφέρονται στο άρθρο 5 παράγραφος 1 δύνανται να διανέμουν PEPP τα οποία δεν έχουν παράγει οι ίδιες εφόσον λάβουν άδεια για τη διανομή από τις αρμόδιες αρχές του κράτους μέλους καταγωγής τους.
 2.Οι ασφαλιστικοί διαμεσολαβητές που έχουν καταχωριστεί σύμφωνα με την οδηγία 2016/97/ΕΕ του Ευρωπαϊκού Κοινοβουλίου και του Συμβουλίου
 48
 έχουν δικαίωμα να διανέμουν PEPP τα οποία δεν έχουν παράγει οι ίδιοι.
 Άρθρο 9
 Εφαρμοστέο καθεστώς προληπτικής εποπτείας στις διάφορες κατηγορίες παρόχων
 Οι πάροχοι PEPP και οι διανομείς PEPP συμμορφώνονται σε όλες τις περιπτώσεις με τις διατάξεις του παρόντος κανονισμού, καθώς και με το σχετικό καθεστώς προληπτικής εποπτείας που ισχύει για αυτούς σύμφωνα με τις νομοθετικές πράξεις που αναφέρονται στο άρθρο 5 παράγραφος 1.
 Άρθρο 10
 Κεντρικό δημόσιο μητρώο
 Η ΕΑΑΕΣ τηρεί κεντρικό δημόσιο μητρώο στο οποίο περιλαμβάνονται όλα τα PEPP που έχουν λάβει άδεια δυνάμει του παρόντος κανονισμού, ο πάροχος του κάθε PEPP και η αρμόδια αρχή του παρόχου PEPP. Το μητρώο διατίθεται στο κοινό σε ηλεκτρονική μορφή.
 ΚΕΦΑΛΑΙΟ III
 ΔΙΑΣΥΝΟΡΙΑΚΗ ΠΑΡΟΧΗ ΚΑΙ ΔΥΝΑΤΟΤΗΤΑ ΜΕΤΑΦΟΡΑΣ ΤΟΥ PEPP
 ΤΜΗΜΑ Ι
 ΕΛΕΥΘΕΡΗ ΠΑΡΟΧΗ ΥΠΗΡΕΣΙΩΝ ΚΑΙ ΕΛΕΥΘΕΡΙΑ ΕΓΚΑΤΑΣΤΑΣΗΣ
 Άρθρο 11
 Άσκηση της ελεύθερης παροχής υπηρεσιών και της ελευθερίας εγκατάστασης από τους παρόχους και τους διανομείς PEPP
 Οι πάροχοι PEPP μπορούν να παρέχουν και οι διανομείς PEPP μπορούν να διανέμουν τα PEPP εντός της επικράτειας ενός κράτους μέλους καταγωγής στο πλαίσιο της ελεύθερης παροχής υπηρεσιών ή της ελευθερίας εγκατάστασης, υπό την προϋπόθεση ότι συμμορφώνονται με τους σχετικούς κανόνες και διαδικασίες που θεσπίζονται από ή με βάση τις εφαρμοζόμενες νομοθετικές πράξεις της Ένωσης όπως αναφέρονται στο άρθρο 5 παράγραφος 1 ή στο άρθρο 8 παράγραφος 2.
 ΤΜΗΜΑ II
 ΔΥΝΑΤΟΤΗΤΑ ΜΕΤΑΦΟΡΑΣ
 Άρθρο 12
 Η υπηρεσία δυνατότητας μεταφοράς
 1.Η υπηρεσία δυνατότητας μεταφοράς παρέχει στους αποταμιευτές PEPP τη δυνατότητα να συνεχίσουν να καταβάλλουν τις


text:
εισφορές τους στο PEPP που έχουν ήδη συνάψει με τον πάροχό του, παρά τη μετεγκατάστασή τους σε άλλο κράτος μέλος και την αλλαγή τόπου διαμονής.
 2.Σε περίπτωση χρήσης της υπηρεσίας δυνατότητας μεταφοράς, οι αποταμιευτές PEPP έχουν δικαίωμα να διατηρήσουν όλα τα πλεονεκτήματα και τα κίνητρα τα οποία χορηγούνται από τον πάροχο PEPP και συνδέονται με τη διαρκή επένδυση στο ίδιο PEPP.
 Άρθρο 13
 Παροχή της υπηρεσίας δυνατότητας μεταφοράς
 1.Οι πάροχοι PEPP παρέχουν την υπηρεσία δυνατότητας μεταφοράς στους αποταμιευτές PEPP που διατηρούν λογαριασμό PEPP σε αυτούς και αιτούνται τη συγκεκριμένη υπηρεσία.
 2.Όταν προτείνει ένα PEPP, ο πάροχος PEPP ή ο διανομέας PEPP παρέχει στους υποψήφιους αποταμιευτές PEPP πληροφορίες σχετικά με τα εθνικά τμήματα που είναι άμεσα διαθέσιμα.
 3.Το αργότερο τρία έτη μετά την έναρξη ισχύος του παρόντος κανονισμού, κάθε PEPP οφείλει να προσφέρει εθνικά τμήματα για όλα τα κράτη μέλη κατόπιν αιτήματος που απευθύνεται στον πάροχο PEPP.
 Άρθρο 14
 Τμήματα του PEPP
 Με την επιφύλαξη της προθεσμίας που ορίζεται στο άρθρο 13 παράγραφος 3, οι πάροχοι PEPP διασφαλίζουν ότι σε κάθε μεμονωμένο λογαριασμό PEPP μπορεί να ανοίξει νέο τμήμα, το οποίο ανταποκρίνεται στις νομικές απαιτήσεις και προϋποθέσεις για τη χρήση των φορολογικών κινήτρων που ισχύουν σε εθνικό επίπεδο για το PEPP από το κράτος μέλος στο οποίο μετεγκαθίσταται ο αποταμιευτής PEPP.
 Άρθρο 15
 Άνοιγμα νέου τμήματος
 1.Με την επιφύλαξη της προθεσμίας που ορίζεται στο άρθρο 13 παράγραφος 3, αμέσως μόλις πληροφορηθεί την πρόθεση του αποταμιευτή PEPP να ασκήσει το δικαίωμα κινητικότητας μεταξύ των κρατών μελών, ο πάροχος PEPP ενημερώνει τον αποταμιευτή PEPP για τη δυνατότητα να ανοιχθεί νέο τμήμα στο πλαίσιο του μεμονωμένου λογαριασμού του αποταμιευτή PEPP και για την προθεσμία εντός της οποίας μπορεί να ανοιχθεί αυτό το τμήμα.
 2.Για να κάνει χρήση αυτής της δυνατότητας, ο αποταμιευτής PEPP απευθύνει στον πάροχο PEPP αίτημα, στο οποίο περιλαμβάνονται οι ακόλουθες πληροφορίες:
 α) το νέο κράτος μέλος διαμονής του αποταμιευτή PEPP·
 β) η ημερομηνία μετά την οποία οι επενδύσεις θα πρέπει να διοχετεύονται στο νεοδημιουργηθέν τμήμα·
 γ) σχετικές πληροφορίες σχετικά με πιθανές τροποποιήσεις στην εγκριθείσα επενδυτική στρατηγική ή άλλα στοιχεία.
 3.Το αργότερο τρεις μήνες μετά την παραλαβή του αιτήματος σύμφωνα με την παράγραφο 2, ο πάροχος PEPP παρέχει δωρεάν στον αποταμιευτή PEPP όλες τις πληροφορίες και συμβουλές δυνάμει του κεφαλαίου IV, τμήματα II και III σχετικά με τους όρους που εφαρμόζονται στο νέο τμήμα.
 4.Το νέο τμήμα ανοίγεται με την υπογραφή νέας σύμβασης, ή με τροποποίηση της υφιστάμενης σύμβασης, μεταξύ του αποταμιευτή PEPP και του παρόχου PEPP, σύμφωνα με το εφαρμοστέο δίκαιο των συμβάσεων. Η ημερομηνία ανοίγματος ορίζεται στη σύμβαση ή, απουσία τέτοιας πρόβλεψης, ως ημερομηνία ανοίγματος του νέου τμήματος θεωρείται η ημερομηνία υπογραφής της σύμβασης ή της τροποποίησής της.
 Άρθρο 16
 Μεταφορά των σωρευμένων δικαιωμάτων μεταξύ των τμημάτων του PEPP
 1.Μετά από αίτημα του αποταμιευτή PEPP, ο πάροχος PEPP προτείνει στον αποταμιευτή PEPP να μεριμνήσει για τη μεταφορά των σωρευμένων δικαιωμάτων μεταξύ των διαφορετικών τμημάτων του συγκεκριμένου PEPP, έτσι ώστε όλα τα στοιχεία ενεργητικού να μπορούν να ενοποιηθούν σε ένα τμήμα.
 2.Η μεταφορά των στοιχείων ενεργητικού βάσει την παραγράφου 1 είναι


text:
δυνατή χωρίς εξαγορά σε είδος των εν λόγω στοιχείων ενεργητικού.
 Άρθρο 17
 Παροχή πληροφοριών σχετικά με τη δυνατότητα μεταφοράς στις εθνικές αρχές
 1.Όλες οι συμβατικές διατάξεις για την παροχή της υπηρεσίας δυνατότητας μεταφοράς κοινοποιούνται από τον πάροχο PEPP στην αντίστοιχη εθνική αρχή η οποία ασκεί προληπτική εποπτεία στον πάροχο PEPP.
 2.Οι πληροφορίες βάσει την παραγράφου 1 καταχωρίζονται ηλεκτρονικά σε κεντρική βάση δεδομένων που τηρείται στην εθνική εποπτική αρχή εντός ενός (1) μηνός από το άνοιγμα του νέου τμήματος και περιλαμβάνουν τουλάχιστον:
 α) τα στοιχεία του τμήματος (όνομα του αποταμιευτή PEPP· εφαρμοστέα εθνική νομοθεσία· ημερομηνία ανοίγματος του τμήματος)·
 β) το ύψος των μεταφερόμενων στοιχείων ενεργητικού, εάν υπάρχουν·
 γ) τον τρόπο μεταφοράς (με ή χωρίς εξαγορά σε είδος των μεταφερόμενων στοιχείων ενεργητικού).
 ΚΕΦΑΛΑΙΟ IV
 ΔΙΑΝΟΜΗ ΚΑΙ ΑΠΑΙΤΗΣΕΙΣ ΠΑΡΟΧΗΣ ΠΛΗΡΟΦΟΡΙΩΝ
 ΤΜΗΜΑ Ι
 Γενικές διατάξεις
 Άρθρο 18
 Γενικές αρχές
 Κατά την άσκηση των δραστηριοτήτων διανομής για τα PEPP, οι πάροχοι PEPP και οι διανομείς PEPP ενεργούν πάντοτε με έντιμο, αμερόληπτο και επαγγελματικό τρόπο, με γνώμονα την καλύτερη δυνατή εξυπηρέτηση των συμφερόντων των πελατών τους.
 Άρθρο 19
 Εφαρμοστέο καθεστώς διανομής στις διάφορες κατηγορίες παρόχων και διανομέων PEPP
 Για τη διανομή των PEPP, οι διάφορες κατηγορίες παρόχων και διανομέων PEPP συμμορφώνονται με τους ακόλουθους κανόνες:
 α)οι διανομείς ασφαλιστικών προϊόντων όπως ορίζονται στο άρθρο 2 παράγραφος 1 σημείο 8) της οδηγίας (ΕΕ) 2016/97 συμμορφώνονται με την εφαρμοστέα εθνική νομοθεσία η οποία θέτει σε ισχύ τους κανόνες που θεσπίζονται στα κεφάλαια V και VI της εν λόγω οδηγίας σε σχέση με τη διανομή επενδυτικών προϊόντων βασιζόμενων σε ασφάλιση, με την άμεσα εφαρμοστέα ενωσιακή νομοθεσία που έχει εκδοθεί δυνάμει των εν λόγω κανόνων σε σχέση με τη διανομή αυτών των προϊόντων, και με τις διατάξεις των άρθρων 18, 19, 21 έως 23, και 27 έως 32 του παρόντος κεφαλαίου·
 β)οι επιχειρήσεις επενδύσεων κατά την έννοια του άρθρου 4 παράγραφος 1 σημείο 1 της οδηγίας 2014/65/ΕΕ συμμορφώνονται με την εφαρμοστέα εθνική νομοθεσία η οποία θέτει σε ισχύ τους κανόνες που θεσπίζονται στο άρθρο 16 παράγραφος 3 πρώτο εδάφιο της εν λόγω οδηγίας και στα άρθρα 23, 24 και 25 της εν λόγω οδηγίας σε σχέση με την πώληση και τη διανομή των χρηματοπιστωτικών μέσων, με την άμεσα εφαρμοστέα ενωσιακή νομοθεσία που έχει εκδοθεί δυνάμει των εν λόγω διατάξεων, και με τις διατάξεις των άρθρων 18, 19, 21 έως 23, και 27 έως 32 του παρόντος κεφαλαίου·
 γ)όλοι οι υπόλοιποι πάροχοι και διανομείς PEPP συμμορφώνονται με όλες τις διατάξεις του παρόντος κεφαλαίου.
 Άρθρο 20
 Αντιπαροχές
 Όσον αφορά την πληρωμή ή είσπραξη αμοιβών ή προμηθειών ή την πληρωμή ή είσπραξη μη χρηματικών ωφελημάτων σε σχέση με τη διανομή PEPP σε ή από τρίτο μέρος εκτός του αποταμιευτή PEPP ή προσώπου που ενεργεί για λογαριασμό του αποταμιευτή PEPP, οι πάροχοι ή οι διανομείς PEPP που αναφέρονται στο άρθρο 19 στοιχείο γ) του παρόντος κανονισμού συμμορφώνονται με την εφαρμοστέα εθνική νομοθεσία η οποία θέτει σε ισχύ τους κανόνες που θεσπίζονται για τις επιχειρήσεις επενδύσεων στο άρθρο 24 παράγραφος 7 στοιχείο β) και στο άρθρο 9 της οδηγίας 2014/65/ΕΕ. Για τους σκοπούς του παρόντος άρθρου,


text:
η παραπομπή του άρθρου 24 παράγραφος 9 της οδηγίας 2014/65/ΕΕ στο άρθρο 23 της ίδιας οδηγίας διαβάζεται ως παραπομπή στο άρθρο 18 του παρόντος κανονισμού.
 Άρθρο 21
 Ηλεκτρονική διανομή και άλλα σταθερά μέσα
 Όλα τα έγγραφα και οι πληροφορίες δυνάμει του παρόντος κεφαλαίου παρέχονται στους πελάτες PEPP ηλεκτρονικά, υπό την προϋπόθεση ότι ο πελάτης PEPP έχει τη δυνατότητα να αποθηκεύει τις πληροφορίες αυτές κατά τρόπο ώστε να μπορεί να ανατρέχει σε αυτές μελλοντικά και για το απαιτούμενο από τους σκοπούς των πληροφοριών χρονικό διάστημα και ότι το εργαλείο επιτρέπει την ακριβή αναπαραγωγή των αποθηκευμένων πληροφοριών. Κατόπιν σχετικού αιτήματος, οι πάροχοι και οι διανομείς PEPP παρέχουν δωρεάν τα εν λόγω έγγραφα και πληροφορίες και σε άλλο σταθερό μέσο.
 Άρθρο 22
 Εποπτεία προϊόντων και απαιτήσεις διακυβέρνησης
 1.Οι πάροχοι PEPP διαθέτουν, χρησιμοποιούν και επανεξετάζουν διαδικασία για την έγκριση του κάθε PEPP ή των σημαντικών προσαρμογών υφιστάμενου PEPP, πριν από τη διανομή του στους πελάτες PEPP.
 Η διαδικασία έγκρισης προϊόντων είναι κατάλληλη και ανάλογη προς τη φύση του PEPP.
 Η διαδικασία έγκρισης προϊόντων προσδιορίζει και εντοπίζει συγκεκριμένη αγορά-στόχο για κάθε PEPP και διασφαλίζει ότι όλοι οι κίνδυνοι που συνδέονται με αυτή την προσδιορισμένη αγορά-στόχο αξιολογούνται, και ότι η σκοπούμενη στρατηγική διανομής είναι κατάλληλη για την προσδιορισμένη αγορά-στόχο και λαμβάνει εύλογα μέτρα για να διασφαλίσει ότι το PEPP διανέμεται στην προσδιορισμένη αγορά-στόχο.
 Ο πάροχος PEPP κατανοεί και αναθεωρεί τακτικά τα PEPP που παρέχει, λαμβάνοντας υπόψη κάθε γεγονός που θα μπορούσε να επηρεάσει σοβαρά τον δυνητικό κίνδυνο για την προσδιορισμένη αγορά-στόχο, με σκοπό να αξιολογεί τουλάχιστον κατά πόσο το PEPP συνεχίζει να είναι συνεπές με τις ανάγκες της προσδιορισμένης αγοράς-στόχου και κατά πόσο η σκοπούμενη στρατηγική διανομής συνεχίζει να είναι η κατάλληλη.
 Οι πάροχοι PEPP θέτουν στη διάθεση των διανομέων PEPP όλες τις κατάλληλες πληροφορίες σχετικά με το PEPP και τη διαδικασία έγκρισης προϊόντων, στις οποίες περιλαμβάνεται και η προσδιορισμένη αγορά-στόχος του PEPP.
 Οι διανομείς PEPP διαθέτουν τις κατάλληλες οργανωτικές ρυθμίσεις για να λαμβάνουν τις πληροφορίες στις οποίες αναφέρεται το πέμπτο εδάφιο και να κατανοούν τα χαρακτηριστικά και την προσδιορισμένη αγορά-στόχο για κάθε PEPP.
 2.Οι πολιτικές, οι διαδικασίες και οι ρυθμίσεις που αναφέρονται στο παρόν άρθρο ισχύουν με την επιφύλαξη κάθε άλλης υποχρέωσης δυνάμει ή συνεπεία του παρόντος κανονισμού, συμπεριλαμβανομένων εκείνων που σχετίζονται με την κοινοποίηση, την καταλληλότητα ή συμβατότητα, την ταυτοποίηση και διαχείριση συγκρούσεων συμφερόντων, καθώς και με τις αντιπαροχές.
 ΤΜΗΜΑ II
 ΠΑΡΟΧΗ ΠΛΗΡΟΦΟΡΙΩΝ ΠΡΙΝ ΑΠΟ ΤΗ ΣΥΝΑΨΗ ΤΗΣ ΣΥΜΒΑΣΗΣ
 Άρθρο 23
 Έγγραφο βασικών πληροφοριών του PEPP
 1.Πριν από τη διάθεση ενός PEPP στους αποταμιευτές PEPP, ο πάροχος PEPP καταρτίζει για το εν λόγω προϊόν έγγραφο βασικών πληροφοριών του PEPP, σύμφωνα με τις απαιτήσεις του παρόντος κεφαλαίου, και δημοσιεύει το έγγραφο στον δικτυακό τόπο του.
 2.Οι πάροχοι PEPP και οι διανομείς PEPP συμμορφώνονται με το άρθρο 5 παράγραφος 2 και τα άρθρα 6 έως 18 του κανονισμού (ΕΕ) αριθ. 1286/2014.
 3.Εκτός από τις πληροφορίες που καθορίζονται στο άρθρο 8 παράγραφος 3 στοιχείο γ) του κανονισμού (ΕΕ) αριθ. 1286/2014, η ενότητα με τίτλο «Τι είναι αυτό το προϊόν;» περιέχει τις ακόλουθες πληροφορίες:
 (i)περιγραφή των συνταξιοδοτικών παροχών


text:
και του βαθμού στον οποίο είναι εγγυημένες·
 (ii)την ελάχιστη ή μέγιστη περίοδο ένταξης στο καθεστώς PEPP·
 (iii)την ηλικία συνταξιοδότησης·
 (iv)γενικές πληροφορίες σχετικά με την υπηρεσία δυνατότητας μεταφοράς, συμπεριλαμβανομένων πληροφοριών σχετικά με τα τμήματα·
 (v)γενικές πληροφορίες σχετικά με την υπηρεσία αλλαγής λογαριασμού, και παραπομπή στις ειδικές πληροφορίες σχετικά με την υπηρεσία αλλαγής λογαριασμού που περιλαμβάνονται στο άρθρο 50·
 (vi) τις διαθέσιμες πληροφορίες σχετικά με τις επιδόσεις της επενδυτικής πολιτικής όσον αφορά τα περιβαλλοντικά και κοινωνικά ζητήματα και τα θέματα διακυβέρνησης·
 (vii)το εφαρμοστέο δίκαιο της σύμβασης PEPP εάν οι συμβαλλόμενοι δεν έχουν δικαίωμα επιλογής του δικαίου ή, εάν οι συμβαλλόμενοι έχουν δικαίωμα να επιλέγουν το εφαρμοστέο δίκαιο, το δίκαιο που προτείνει ως επιλογή ο πάροχος PEPP.
 4.Εκτός από το έγγραφο βασικών πληροφοριών του PEPP, οι πάροχοι PEPP και οι διανομείς PEPP παραπέμπουν τους υποψήφιους αποταμιευτές PEPP σε εκθέσεις σχετικά με τη φερεγγυότητα και την οικονομική κατάσταση του παρόχου PEPP, διευκολύνοντας την πρόσβασή τους στις εν λόγω πληροφορίες.
 5.Στους υποψήφιους αποταμιευτές PEPP παρέχονται επίσης πληροφορίες σχετικά με τις προηγούμενες επιδόσεις των επενδύσεων που σχετίζονται με το καθεστώς PEPP για περίοδο τουλάχιστον πέντε ετών ή, όταν η περίοδος λειτουργίας του είναι μικρότερη από πέντε έτη, για όλα τα έτη λειτουργίας του καθεστώτος, καθώς και πληροφορίες σχετικά με τη διάρθρωση του κόστους που επωμίζονται οι αποταμιευτές PEPP και οι δικαιούχοι PEPP.
 6.Για να διασφαλιστεί συνεπής εφαρμογή του παρόντος άρθρου, οι Ευρωπαϊκές Εποπτικές Αρχές (Ευρωπαϊκή Αρχή Τραπεζών, Ευρωπαϊκή Αρχή Κινητών Αξιών και Αγορών και ΕΑΑΕΣ) («ΕΕΑ»), μέσω της Μεικτής Επιτροπής των ΕΕΑ, καταρτίζουν σχέδια ρυθμιστικών τεχνικών προτύπων τα οποία διευκρινίζουν τις λεπτομέρειες σχετικά με την παρουσίαση και το περιεχόμενο καθενός από τα στοιχεία των πληροφοριών που αναφέρονται στις παραγράφους 3 και 4, καθώς και τις απαιτήσεις για την παρουσίαση των ανωτέρω πληροφοριών σε τυποποιημένο μορφότυπο που επιτρέπει τη σύγκριση.
 Κατά την εκπόνηση των σχεδίων εκτελεστικών τεχνικών προτύπων, οι ΕΕΑ λαμβάνουν υπόψη τους διαφορετικούς τύπους PEPP, τις διαφορές μεταξύ τους και τις δυνατότητες των αποταμιευτών PEPP, καθώς και τα χαρακτηριστικά των PEPP, ώστε να επιτρέπουν στον αποταμιευτή PEPP να επιλέγει μεταξύ διαφορετικών υποκείμενων επενδύσεων ή άλλων επιλογών που προβλέπονται από το προϊόν, ακόμη και σε περίπτωση που η επιλογή αυτή μπορεί να πραγματοποιείται σε διαφορετικά χρονικά σημεία ή να τροποποιηθεί στο μέλλον.
 Οι ΕΕΑ υποβάλλουν τα εν λόγω σχέδια εκτελεστικών τεχνικών προτύπων στην Επιτροπή το αργότερο έως τις ... .
 Ανατίθεται στην Επιτροπή η εξουσία να εγκρίνει τα εκτελεστικά τεχνικά πρότυπα που αναφέρονται στο πρώτο εδάφιο σύμφωνα με το άρθρο 15 του κανονισμού (ΕΕ) αριθ. 1093/2010, του κανονισμού (ΕΕ) αριθ. 1094/2010 και του κανονισμού (ΕΕ) αριθ. 1095/2010.
 Άρθρο 24
 Γνωστοποίηση πληροφοριών σχετικά με τη διανομή
 1.Εγκαίρως πριν από τη σύναψη σύμβασης που σχετίζεται με PEPP, οι πάροχοι ή διανομείς PEPP που αναφέρονται στο άρθρο 19 στοιχείο γ) του παρόντος κανονισμού παρέχουν στους αποταμιευτές PEPP ή σε υποψήφιους αποταμιευτές PEPP τουλάχιστον εκείνες τις πληροφορίες σχετικά με τους ίδιους και με τη σύμβαση PEPP οι οποίες ορίζονται στο άρθρο 19 και στο άρθρο 29 παράγραφος 1 πρώτο εδάφιο στοιχεία α) και γ) της οδηγίας (ΕΕ) 2016/97 σε σχέση με


text:
τις ασφαλιστικές συμβάσεις και τους ασφαλιστικούς διαμεσολαβητές.
 2.Οι πληροφορίες που αναφέρονται στην παρούσα παράγραφο 1 παρέχονται σε τυποποιημένο μορφότυπο που επιτρέπει τη σύγκριση και σε κατανοητή μορφή, κατά τρόπο ώστε οι αποταμιευτές PEPP να είναι ευλόγως σε θέση να κατανοούν τη φύση και τους κινδύνους που αφορούν το προσφερόμενο PEPP και, ως εκ τούτου, να λαμβάνουν τεκμηριωμένες αποφάσεις για την επένδυση.
 3.Ανατίθεται στην Επιτροπή η αρμοδιότητα έκδοσης κατ’ εξουσιοδότηση πράξεων σύμφωνα με το άρθρο 62 για τον καθορισμό των κριτηρίων στα οποία θα βασίζεται το τυποποιημένο μορφότυπο που αναφέρεται στην παράγραφο 2.
 ΤΜΗΜΑ III
 Παροχή συμβουλών και πρότυπα πωλήσεων σε περίπτωση μη παροχής συμβουλών
 Άρθρο 25
 Προσδιορισμός των απαιτήσεων και των αναγκών και παροχή συμβουλών
 1.Πριν από τη σύναψη σύμβασης που σχετίζεται με PEPP, ο πάροχος ή διανομέας PEPP που ορίζεται στο άρθρο 19 στοιχείο γ) του παρόντος κανονισμού προσδιορίζει, βάσει των πληροφοριών τις οποίες έλαβε από τον αποταμιευτή PEPP, τις απαιτήσεις και τις ανάγκες του αποταμιευτή PEPP όσον αφορά τη συνταξιοδότησή του και παρέχει στον αποταμιευτή PEPP αντικειμενικές πληροφορίες για το PEPP σε μορφή κατανοητή που να επιτρέπει στον αποταμιευτή PEPP να λάβει τεκμηριωμένη απόφαση.
 Η προτεινόμενη σύμβαση είναι σύμφωνη με τις συνταξιοδοτικές απαιτήσεις και ανάγκες του αποταμιευτή PEPP.
 2.Σε περίπτωση παροχής συμβουλών πριν από τη σύναψη συγκεκριμένης σύμβασης, ο πάροχος ή διανομέας PEPP που ορίζεται στο άρθρο 19 στοιχείο γ) του παρόντος κανονισμού παρέχει στον αποταμιευτή PEPP εξατομικευμένη σύσταση στην οποία εξηγεί τους λόγους για τους οποίους ένα συγκεκριμένο PEPP ικανοποιεί καλύτερα τις απαιτήσεις και τις ανάγκες του αποταμιευτή PEPP.
 3.Κατά την παροχή συμβουλών σχετικά με τα PEPP, ο πάροχος ή διανομέας PEPP που ορίζεται στο άρθρο 19 στοιχείο γ) του παρόντος κανονισμού συμμορφώνεται με την εφαρμοστέα εθνική νομοθεσία η οποία θέτει σε ισχύ τους κανόνες που θεσπίζονται στο άρθρο 25 παράγραφος 2 της οδηγίας 2014/65/ΕΕ και με την άμεσα εφαρμοστέα ενωσιακή νομοθεσία που έχει εκδοθεί δυνάμει του άρθρου 25 παράγραφος 8 της εν λόγω οδηγίας σε σχέση με αυτούς τους κανόνες.
 4.Όταν ένας πάροχος ή διανομέας PEPP που ορίζεται στο άρθρο 19 στοιχείο γ) του παρόντος κανονισμού πληροφορεί τον αποταμιευτή PEPP ότι παρέχει συμβουλές σε ανεξάρτητη βάση, οφείλει να βασίζει τις εν λόγω συμβουλές στην ανάλυση αρκετά μεγάλου αριθμού ατομικών συνταξιοδοτικών προϊόντων που διατίθενται στην αγορά, ώστε να είναι σε θέση να συστήσει προσωπικά, σύμφωνα με επαγγελματικά κριτήρια, τη σύμβαση PEPP που θα ανταποκρίνεται καλύτερα στις ανάγκες του αποταμιευτή PEPP. Οι εν λόγω συμβουλές δεν πρέπει να περιορίζονται στις συμβάσεις PEPP που παρέχονται από τον ίδιο τον πάροχο ή διανομέα PEPP, από οντότητες που έχουν στενούς δεσμούς με τον πάροχο ή διανομέα PEPP ή από άλλες οντότητες με τις οποίες ο πάροχος ή διανομέας PEPP διατηρεί νομικές ή οικονομικές σχέσεις, συμπεριλαμβανομένων των συμβατικών σχέσεων, με τρόπο που να θέτει σε κίνδυνο τον ανεξάρτητο χαρακτήρα των παρεχόμενων συμβουλών.
 5.Οι πάροχοι και διανομείς PEPP που ορίζονται στο άρθρο 19 στοιχείο γ) του παρόντος κανονισμού εγγυώνται και αποδεικνύουν στις αρμόδιες αρχές κατόπιν σχετικού αιτήματος ότι τα φυσικά πρόσωπα που παρέχουν συμβουλές σχετικά με PEPP κατέχουν τις αναγκαίες γνώσεις και την